November Rain: Muzik Video Lagu Rock Yang Termahal Dihasilkan

Akhirnya berlalulah sudah jualan promo 11.11, jutaan terima kasih aku ucapkan buat semua pembaca The Patriots yang setia menyokong hingga buku-buku kami terjual dengan larisnya. Tapi bulan November masih belum habis tau, oleh itu aku nak ceritakan sedikit pasal sebuah lagu berkaitan bulan November yang didendangkan oleh sebuah kumpulan rock yang terkenal pada tahun 1990an.

“Nothin’ lasts forever,
And we both know hearts can change..
And it’s hard to hold a candle,
In the cold November rain..”

Pada tahun 1992, tidak jauh sebelum scene muzik grunge mendapat tempat dalam industri muzik arus perdana, yang menandakan bermulanya fasa kejatuhan akibat lambakan karya dan estetika muzik band-band hard rock dan metal yang mula terkenal pada tahun 1980-an, Guns N ‘Roses (GNR) melancarkan salah satu muzik video yang paling mengelirukan, berdurasi panjang, dengan bajet paling tinggi sepanjang zaman. Semua itu muncul dalam bentuk single mereka yang terkenal berjudul “November Rain.”

Pada pandangan yang pertama, ia kelihatan seperti video biasa dengan naratif yang agak standard dan sedikit sedutan dari klip persembahan pentas, tetapi semakin lama kita tonton, semakin banyak persoalan yang ditimbulkannya. Kalau korang peminat GNR mesti korang pernah lalui situasi keliru macam ni.

Macam mana watak pengantin perempuan tu boleh mati? Kenapa jalan cerita tak teratur sebab Axl Rose sekejap kelihatan seperti remaja rockers belasan tahun lepas tu tiba-tiba jadi seorang lelaki dewasa yang berjambang pula? Kenapa mamat tu pergi lompat atas kek? Macam mana Slash boleh goreng gitar Les Paul dia tu kat depan gereja tapi tak plug-in kabel? (Ok ni aku gurau je).

Muzik video “November Rain” umpama satu pengembaraan cinta selama sembilan minit yang menentang segala hukum logik, ruang, dan masa.  Bagaimana ia digarap, dan apa sebenar maksud di sebaliknya? Ada agenda Freemason jugak ke?

Seperti yang lazimmya berlaku terhadap kebanyakan band rock pada zaman itu, masa dan roda kehidupan berlalu dengan begitu pantas untuk GNR pada tahun 1980-an. Guns N’ Roses ditubuhkan dua tahun sebelum aku lahir iaitu tahun 1985 kemudian dapat tandatangan kontrak di bawah label rakaman Geffen Records pada tahun 1986.

GNR melancarkan album sulung mereka Appetite for Destruction pada tahun 1987, dan telah menduduki tangga nombor satu di Billboard 200 pada tahun 1988. Mereka terkenal dengan pelbagai kontroversi melibatkan imej dan sosial yang negatif mahu pun positif, apa nak buat, itu sudah jadi fitrah stereotaip dunia bintang rock barat yang gemar berparti liar. Tapi tak semua lah, Iron Maiden boleh je bebas kontroversi.

Bagaimanapun, GNR tetap merupakan ‘kuasa besar’ rock akhir zaman (1980-1990an) pada zaman kegemilangan mereka, ini terbukti apabila syarikat rakaman mereka sanggup membelanjakan modal yang besar untuk mereka.

Pada tahun 1991, mereka merakam dan melancarkan dua album sekaligus, berjudul Use Your Illusion I & II. Namanya saja penuh dengan teka teki, dari banyak karya-karya power ballad hingga cover yang bernada tinggi seperti “Live and Let Die” dan “Knocking on Heaven’s Door”, belum cerita lagi konsert jelajah dua tahun bagi meraikan album.

Tiga dari lagu-lagu power ballads yang disebutkan di atas memakan belanja yang sangat tinggi untuk pembikinan video muzik, ini termasuklah lagu “November Rain” yang sebenarnya mencatat rekod sebagai lagu terpanjang yang memasuki carta sepuluh teratas di Billboard Hot 100. Ia juga merupakan video muzik ke-26 paling mahal yang pernah dibuat, dengan anggaran kos sebanyak $1.5 juta.

Di antara artis-artis yang sezaman dengan GNR, hanya artis dari scene pop mainstream seperti Madonna dan Michael Jackson yang pernah membikin muzik video senilai atau lebih mahal darinya.

Muzik video untuk lagu ini kelihatan lebih sesuai dilihat sebagai sebuah filem pendek berbanding sebuah video promo lagu itu. Jalan cerita video ini digambarkan sebagai bahagian tengah untuk trilogi yang digarap dalam muzik video lagu “Don’t Cry” dan “Estranged”.

Dibintangi oleh supermodel dan kekasih Axl ketika itu, Stephanie Seymour, ia bermula dari babak terakhir yang terhenti dalam ending lagu ‘Don’t Cry’ di mana ketika itu Seymour telah menyelamatkan Axl dari membvnuh diri, dan kemudian kedua-duanya telah berkahwin.

Diikuti dengan babak yang mengelirukan penonton iaitu perkahwinan yang ditakdirkan ditimpa tragedi terhadap pasangan itu (dengan aksi solo gitar Slash di luar gereja kecil tengah padang pasir New Mexico), kemudian babak ‘flashback’ ketika anggota-anggota band tersebut melepak di Rainbow Bar And Grill di Sunset Strip LA.

Disusuli dengan sedutan rakaman persembahan live mereka di The Ritz di New York,  video itu sebenarnya mendapat inspirasi dari sebuah cerpen berjudul ‘Without You’, yang ditulis oleh jurnalis rocker dan pengarang buku koleksi cerpen The Language Of Fear, Del James.

Dengan bajet berjumlah sekitar $1.5 juta, muzik video ‘November Rain’ menjadi antara video promo muzik termahal yang pernah dibuat. Walaupun mungkin tidak menjadi lagu yang menaikkan nama mereka seperti muzik video ‘Welcome To The Jungle’, pada saat pelancarannya, ‘November Rain’ menjadi video MTV “most-requested” yang paling tinggi sepanjang zaman – dan, pada 14 Julai tahun lepas, ia secara rasmi mencapai jumlah satu bilion tontonan di YouTube.

Pencapaian ini menjadikan ‘November Rain’ sebagai salah satu daripada bahagian terpenting dalam sejarah lagu, muzik video itu bukan sahaja menjadi satu detik bersejarah bagi band Guns N’ Roses sahaja, malahan ia menjadi inspirasi dan rujukan oleh pencinta seni dan menjadi sebahagian daripada sejarah kegemilangan dunia rock balada sebelum rock dan metal mula jatuh perlahan-lahan dengan munculnya genre-genre alternatif lain seperti Grunge, Pop-Punk, dan Rap.

Sehinggalah kebangkitan genre Nu-Metal pada awal 2000-an secara tidak langsung menaikkan kembali genre-genre atuk neneknya sendiri seperti thrash metal. Tidak lama kemudian GNR turut mengadakan reunion namun agak mengecewakan kerana Axl Rose tidak lagi setampan dan selincah dahulu, malahan kekuatan vokalnya juga sudah hilang, mungkin kerana perubahan saiz badannya yang semakin ketara, namun petikan solo gitar ala blues rock oleh Slash masih kekal berbisa.

Naratif Penceritaan Yang Mengelirukan

Video ini berlangsung dalam naratif tidak jelas yang mungkin menimbulkan banyak persoalan kepada kita yang pertama kali menontonnya sebagai kanak-kanak atau remaja yang belum memahami aliran struktur naratifnya. Di antara adegan awal yang ditunjukkan adalah Axl Rose mengambil ubat tidur di dalam biliknya, diikuti babak band GNR sedang mengadakan satu persembahan pentas diiingi satu kumpulan yang kelihatan seperti orkestra sebesar 70 orang di Panggung Orpheum Los Angeles, disini bermulanya bebenang naratif.

Benang naratif lain diperkenalkan dalam bentuk adegan perkahwinan di katedral yang berlangsung antara penyanyi Axl Rose dan kekasihnya pada masa itu, Stephanie Seymour. Adegan ini diselingi dengan Axl dan Seymour berparti bersama anggota GNR yang lain di Rainbow Bar yang terkenal di LA — kemungkinan untukkan flashback kenangan manis saat bahagia.

Kemudian ia kembali menunjukkan penyanyi GNR, Axl Rose yang cuba untuk lelapkan mata di bilik tidurnya sementara yang lain menunjukkan dia memasuki sebuah gereja kecil di padang pasir, oleh kerana atas sebab tertentu tiba-tiba babak itu memudar dengan beberapa kesan visual yang sangat melodramatik dan sangat sesuai dengan sentimen rock jiwang pada zaman itu.

Kemudian, peralihan waktu berlaku ketika pemain gitar utama, Slash menyerahkan cincin pekahwinan rakannya sebelum keluar dari katedral tempat berlangsungnya majlis perkahwinan Axl dan Seymour dalam keadaan berpakaian kemas dengan sut.

Semasa Slash sedang keluar, video itu dipotong dan menunjukkan dia berjalan keluar dari sebuah gereja kecil di padang pasir, hanya untuk melakukan aksi solo gitar yang bergaya dengan jaket leather, ditiup angin hingga rambut panjangnya beralun, tetapi pelik sebab gitarnya tidak disambung pada mana-mana amplifier atau pedal efek (Ok aku gurau lagi).

Adegan seterusnya adalah majlis resepsi perkahwinan, di sini plotnya benar-benar sesat. Semasa para tetamu sedang bergembira, menari dan makan-makan, awan hitam mula muncul di langit. Apabila hujan mula turun, orang ramai mula … panik tanpa sebab. Mereka lari mencari tempat berteduh umpama rakyat Palestin sedang dihujani ser4ngan b0m berangkai Israel.

Sebenarnya, sebagai seorang lelaki yang membesar pada tahun 90-an, pada waktu itu istilah “hujan asid” adalah sangat popular dalam dunia sastera, jadi video ini sememangnya tidak banyak membantu kanak-kanak selepas zaman aku memahami konsepnya. Yelah kalau aku pun tak faham, inikan pula korang yang lahir tahun 1995 ke atas.

Orang ramai saling berlari dan saling merempuh. Drummer GNR, Steven Adler bersembunyi di bawah meja. Kemudian dengan tak semena-mena, seorang lelaki bertindak melakukan aksi ala terjun tiruk ke atas meja, sekaligus merosakkan kek bertingkat yang nampak macam mahal juga harganya. Anggur merah mengalir keluar dari botol, mencemarkan pelapik meja berwarna putih. Ah, simbolisme lagi.

Pada waktu ini, video tersebut dipotong untuk menunjukkan yang majlis perkahwinan itu akhirnya bertukar menjadi majlis pengebumian watak Seymour/pengantin perempuan. Aik? M4ti pasal apa pulak? Punca kem4tiannya tidak pernah dinyatakan secara jelas, dan jenaz4hnya kelihatan sempurna di dalam keranda (jadi … bukan hujan asid lah?).

Namun, berdasarkan cerpen karangan Del James, kekasihnya itu digambarkan m4ti kerana membvnuh diri. Baik, sebenarnya bahagian yang menjadi sumber kekuatan muzik video ini adalah bahagian yang terakhir di mana ketika majis pengebumian, babak dialih sebentar ke sebuah persembahan live band itu. Dalam lagu November Rain, ini adalah bahagian solo gitar Slash yang paling mantap dan meninggalkan kesan dalam dunia rock balada.

Dalam video ini ia menunjukkan Slash melakukan aksi yang belum pernah dilakukan mana-mana gitaris sebelumnya iaitu memanjat di atas grand piano yang sedang dimainkan Axl, kemudian memainkan solo gitar terakhir lagu tersebut di atas piano Axl.

Sepanjang solo gitar itu video memaparkan Axl Rose bermimpi Seymour melemparkan sejambak bunga di majlis perkahwinan mereka, (ala yang biasa orang kita duk tiru tu lah), semasa bunga dilempar, peralihan masa berlaku sekali lagi di mana bunga mawar itu ditunjukkan jatuh di atas sebuah keranda di tanah perkuburan sambil perlahan-lahan menumpahkan warna merah jambu nya di atas keranda.

Dan itulah penamat sebuah muzik video yang bernilai $1.5 juta pada tahun 1992, dari segi naratif, aku boleh simpulkan video ini hanya menceritakan tentang kerinduan seorang mat rocker terhadap kekasihnya yang telah m4ti membvnuh diri. Walaubagaimanapun, semahal atau sehebat mana jua sebuah MTV, ia tidak mungkin kekal sebagai lagu dan muzik video paling lama berada di dalam carta Top 10 Billboard seandainya lagu yang dihasilkan tidak berkualiti.

Bagi aku, kualiti sebenar projek mereka ini terletak pada kualiti lagu yang mereka mainkan, aku difahamkan proses rakaman untuk lagu ini saja terpaksa diulang berpuluh-puluh kali bagi mendapatkan tempo yang terbaik (tempo asal lagu ini terlalu perlahan) dan bagi mendapatkan solo gitar yang membvnuh, dan Slash berjaya melakukannya walaupun dalam kebanyakakan persembahan live yang aku pernah tonton, biasanya bila masuk saja lagu ini, solo Slash tiba-tiba kelaut.

Walaubagaimanapun, jika korang baru hendak menonton dan mendengar video muzik November Rain ini buat pertama kali, aku sarankan korang tonton dan dengar juga dua lagi video muzik mereka iaitu “Don’t Cry” dan “Estranged” kerana ketiga-tiga lagu ini adalah saling berkaitan dan digarap dari sumber yang sama iaitu cerpen karangan Del James.

Macam tak percaya dah lebih kurang tiga puluh tahun berlalu sejak GNR mengeluarkan lagu ‘November Rain’. Lirik lagu ini ditulis oleh frontman dan penyanyi band itu sendiri, Axl Rose, ia merupakan single dari album studio ketiga mereka, Use Your Illusion I yang dikeluarkan pada tahun 1991. Kesemua part solo gitar dimainkan oleh Slash, dan sebuah kumpulan orkestra memainkan irama backup kumpulan itu, suara Axl yang masih lunak, bernada tinggi penuh rasa kerinduan, dan sentuhan jemarinya memetik piano menjadikan lagu ini sentiasa segar seperti hujan hingga ke hari ini.

Pautan muzik video:

Guns N’ Roses – November Rain

Guns N’ Roses – Don’t Cry

Guns N’ Roses – Estranged


Amaran Kami Kepada Para Pembenci Monarki – Baca Artikel Ini Dan Jangan Lari!

Orang yang duk menghina dan memperlekeh institusi monarki ni, mereka tak sedar sebenarnya kehidupan, kebebasan dan keselamatan (life, liberty and security) mereka ialah hasil kewujudan institusi yang dibenci olehnya.

Dalam dunia ini, kedaulatan (sovereignty) kerajaan secara kasar terbahagi kepada tiga jenis: kedaulatan tuhan, kedaulatan raja dan kedaulatan rakyat.

Kedaulatan tuhan itu teokrasi, kedaulatan raja itu monarki, kedaulatan rakyat itu republik.

Teokrasi hanya sesuai bagi negara yang mempunyai penduduk yang sama dari segi agama, manakala republik lebih sesuai kepada negara di mana penduduknya telah pun memiliki identiti kebangsaan yang sama.

Negara yang mempunyai pelbagai bangsa dan budaya ni, kalau ada satu majoriti yang “absolute” (contoh macam Singapura), baru boleh jalan dia punya sistem republik. Tapi harganya: tiada jaminan hak kepada golongan minoriti, “wish and whims” majoriti jadi penentu.

Kalau negara itu mempunyai beberapa kelompok bangsa yang lebih kurang dari segi saiz (macam Iraq, Afghanistan), lagi teruk. Pasti akan berlaku “bloodbath” (mandi darah) kerana masing-masing ingin mencapai dominasi. Itu sebabnya negara-negara tersebut tidak lagi mengenal erti keamanan sejak kejatuhan monarki masing-masing pada tahun 1958 dan 1973.

Keadaan di mana pelbagai kelompok bangsa boleh hidup dalam gaya hidup masing-masing, tanpa perlunya satu identiti kebangsaan “satu bahasa, satu bangsa, satu negara” hanya mungkin berlaku di bawah sistem monarki. Seperti di Uthmaniyyah yang mengamalkan sistem “millet” sebelum abad ke-20.

Sebab raja boleh bertindak sebagai penimbang tara antara pelbagai kaum. Kau Arab ke, Turki ke, Kurd ke, Armenia ke, selagi kau bersumpah setia kepada raja, hak engkau akan terpelihara. Kau ialah “faithful subject” kepada pemerintah, bukan kepada “the people”. “The People” tiada hak ke atas kau.

Itu sebabnya konsep “liberty” timbul di England selepas Magna Carta iaitu perjanjian antara raja dan pembesar di England pada tahun 1215 yang menggariskan beberapa hak asasi rakyat (subject). Selagi raja melindungi hak-hak tersebut, maka raja mempunyai keabsahan (legitimacy) untuk memerintah.

Dalam konteks kita, “waad” antara Sang Sapurba dan Demang Lebar Daun ialah kita punya Magna Carta, dan ia diteruskan sehingga hari ini. British dan golongan kiri pernah cuba mewujudkan something “Malayan identity”, tetapi digagalkan, bukan saja oleh orang Melayu malah oleh orang bukan Melayu kerana masing-masing ingin protect their own way of life.

Dulu selepas Revolusi Xinhai (1911) di China dan pembentukan Republik China, ada juga gerakan untuk mengembalikan monarki dengan menabalkan Yuan Shikai. Idea itu bukan datang dari konservatif China semata-mata tapi oleh Frank Johnson Goodnow, ahli sains politik US. Konteks China yang berbilang kaum (ada Han, Hui, Mongol, Manchuria, Tibet, Uyghur) perlu ada seorang raja sebagai pengadil, kalau tidak maka jadilah “hegemoni Han” yang membawa kepada penindasan kaum minoriti, seperti yang berlaku pada hari ini.

Kau bayangkan apa akan jadi kalau negeri-negeri Tanah Melayu bertukar jadi republik. Jadi macam Myanmar. Orang Bamar nak memaksa minoriti tukar identiti mereka, yang Shan dan Karen pula tak puas hati bangkit melawan. Tak adalah kau hidup selesa pada hari ini duk mengutuk dan merepek kat Internet.

Jadi, nak pilih sistem monarki atau republik ni bukan one fine day kau bangun dari tidur pastu kau terfikir “ahh aku nak try republik lah” dan kau buat revolusi gitu. Kau kena ambil kira konteks masyarakat, sosioekonomi dan mengambil pendekatan “mudarat paling ringan”, dan paling penting, memahami asal usul sesuatu benda sebelum mengejinya.


Hidangan Terakhir Penumpang Titanic

14 dan 15 April 2022 mencatatkan ulang tahun ke 110 tahun sempena memperingati peristiwa Titanic. Bayangkan, anda berlayar di dalam sebuah kapal yang mewah yang diibaratkan seperti hotel yang bergerak. Anda disajikan dengan makanan-makanan yang mewah dan tanpa dijangka, itulah makanan terakhir anda sebelum kematian menjemput dalam suasana lyang membeku di dalam malam yang gelap gelita di tengah-tengah lautan yang sepi.

Itulah perasaan yang dialami oleh para penumpang Titanic pada malam yang penuh tragis itu. Siapa sangka, majlis makan malam yang disajikan dengan makanan yang lazat menjadi santapan terakhir sebelum maut menyapa mereka.

Sebagai sebuah kapal yang mewah, Titanic dilengkapi dengan fasiliti kulinari yang penuh lengkap. Titanic dilengkapi dengan ruang makan yang penuh elegan dan sebuah kafe terbuka yang diinspirasikan dari kafe-kafe yang terdapat di jalanan Paris dan London.

Titanic juga turut mempunyai sebuah restoran persendirian yang dinamakan A La Carte Restaurant. A La Carte Restaurant merupakan rangkaian restoran yang dimiliki oleh Luigi Gatti, seorang usahawan restoran. Selain Titanic, Luigi juga memiliki cawangan restorannya di RMS Olympic dan dua buah restoran di London, iaitu Gatti’s Adelphi dan Gatti’s Strand.

Berbeza dengan ruang makan Titanic, para penumpang perlu menempah meja terlebih dahulu untuk menikmati hidangan di restoran ini dan bayarannya juga asing dan tidak termasuk di dalam tiket perjalanan para penumpang.

Di Titanic, seramai 60 chef dan lima orang pembantu bekerja di di seksyen kulinari di atas Titanic. Saban hari, mereka perlu memasak 6000 hidangan setiap hari untuk para penumpang tanpa mengira kelas. Ruang utama dapur Titanic merupakan tempat membuat makanan yang dikhaskan untuk para penumpang kelas pertama dan kedua.

Ruang utama dapur ini juga turut merangkumi tempat membuat manisan, tempat penyimpanan daging, bilik khas untuk menyimpan pinggan mangkuk, bilik sejuk untuk penyimpanan arak, wain dan tiram  dan sebuah ruang dandang api yang digunakan untuk 19 ketuhar yang digunakan untuk membakar makanan.

Penumpang pertama mendapat layanan terbaik sewaktu majlis makan mereka. Makan malam mereka sahaja merangkumi 13 jenis makanan dan setiap jenis makanan dihidang dengan wain-wain yang berbeza. Penumpang kedua pula dilayan dengan hampir serupa, cuma perbezaan mereka ialah menu-menu yang disajikan tidaklah sebanyak dihidangkan kepada para penumpang kelas pertama.

Untuk penumpang kelas ketiga, walaupun layanan mereka tidak seperti dua kelas itu tadi, hidangan yang diterima oleh mereka jauh lebih baik dari makanan seharian mereka.

Jadi, pada malam kejadian, alunan bugle The Roast Beef Of Old England akan dimainkan untuk memberi peringatan kepada para penumpang bahawa waktu makan malam hampir tiba. Waktu makan malam kebiasaannya akan bermula pada jam 7 malam.

Pada malam itu, penumpang kelas pertama akan memulakan makan malam dengan hidangan tiram dan beberapa jenis pilihan sup  Olga atau sup barli berkrim. Penumpang kemudian akan memulakan hidangan ringan, iaitu ikan salmon separuh masak yag dihias bersama sos mousseline .

Penumpang kemudian dijamu dengan hidagan berat seperti daging lili yang dipotong halus, ayam Lyon yang dimasak secara saute, stik kambing beserta sos pudina, itik panggang bersama sos masam dan daging batang pinang yang dihidang bersama kentang.

Untuk makanan sampingan, penumpang akan dihidang dengan lobak berkrim, nasi dan kacang pis  serta kentang rebus.Hidangan sambilan pula dihidang berupa makanan punch romaine yang diperbuat dari rum, wain dan champagne.

Untuk pencuci mulut, penumpang akan disajikan dengan jeli pic, coklat,puding Waldorf dan aiskrim. Tidak dilupakan pelbagai jenis kacang dan keju. Penumpang akan disajikan dengan dendangan para muzik ketika waktu makan.Untuk penumpang kelas ketiga, mereka dijamu dengan nasi, sup, roti dan kentang rebus.

Pada malam itu juga, sekumpulan penumpang kelas pertama mengadakan majlis makan malam bersama Kapten Smith di A La Carte Restaurant yang diketuai oleh Keluarga Widener. Turut hadir di dalam majlis tersebut ialah keluarga Thayer dan Major Archibald Butt.

Selepas majlis makan malam, para penumpang lelaki kebiasaanya akan bersosial di bilik merokok dan pada malam itu tanpa mereka sangka, itulah hidangan terakhir mereka sebelum nyawa mereka ditarik ditengah-tengah malam yang kelam dan sunyi.

RUJUKAN:

Wakeling, A. M. (2021, September 7). A look at the Titanic’s menus. Medium. Retrieved April 19, 2022, from https://historyofyesterday.com/a-look-at-the-titanics-menus-a14e40d953f7?gi=2bb39c8aa00e

Lma. (2020, December 16). Titanic food menus for 1st, 2nd and 3rd class passengers. Bored Panda. Retrieved April 19, 2022, from https://www.boredpanda.com/titanic-food-menu-first-second-third-class-passengers/

Blake, J. (2011). The titanic pocketbook: A passenger’s guide. Naval Institute Press.


Apa Yang Buatkan Harga Rumah Naik Dan Turun?

Tahukah anda bahawa harga rumah telah meningkat sebanyak 149% dalam masa 16 tahun dari hanya RM 135,293 seunit pada suku pertama tahun 2000 dan menjadi RM 337,096 pada suku terakhir tahun 2016 (NAPIC, 2016)! Malang seribu kali malang apabila pertumbuhan pendapatan rakyat Malaysia tidak menentu antara tahun 2000 sehingga 2016 dan bahkan pertumbuhan pendapatan rakyat Malaysia mengalami trend penurunan sejak tahun 2010. Apa maksudnya? Harga rumah semakin tidak mampu milik!

Di samping masalah mampu milik, harga rumah yang tinggi juga mampu menimbulkan pelbagai masalah lain. Peningkatan harga rumah ke tahap tidak mampu milik mampu melembabkan pertumbuhan ekonomi, meningkatkan kos perniagaan, menghalang orang untuk tinggal di bandar, dan sebagainya (Carter, 2013).

Selain itu, harga rumah yang tinggi mampu mengakibatkan peningkatan harga barangan runcit (Stroebel, 2015). Hal ini disebabkan kesan kekayaan (wealth effect) iaitu sebuah teori yang menyatakan orang akan berbelanja lebih apabila nilai aset mereka meningkat. Dalam situasi peningkatan harga rumah, apabila sang empunya rumah merasakan lebih kaya kerana harga rumah semakin meningkat maka dia pun tidak kisah tentang harga barangan yang dibeli. Kesannya, pemilik kedai akan bertindak menaikkan harga barang.

Sekarang, kita sudah faham mengapa harga rumah yang terlalu tinggi boleh membawa kesan negatif. Persoalan seterusnya ialah apakah punca turun naik harga rumah di Malaysia? Soalan ini telah dijawab oleh Pinjaman & Kogid (2020) dalam satu kajian bagi mengkaji penentu makroekonomi harga rumah di Malaysia berdasarkan data antara tahun 2000 sehingga 2016. Dalam kajian mereka terdapat 6 pemboleh ubah yang digunakan iaitu kadar faedah, penawaran rumah, inflasi, pertumbuhan ekonomi, nilai matawang tempatan, dan pasaran saham. Berikut ialah hasil kajian mereka:

Kadar Faedah

Kadar faedah mempunyai hubungkait yang negatif dengan harga rumah. Hal ini bermaksud semakin tinggi kadar faedah, semakin berkurang harga rumah. Dalam kajian yang dijalankan menunjukkan, peningkatan 1% kadar faedah akan menyebabkan harga rumah jatuh 1.7%. Hal ini demikian disebabkan oleh teori sisi permintaan ke atas harga rumah. Apabila kadar faedah meningkat maka kos pinjaman turut meningkat akibatnya tahap permintaan rumah berkurang. Sekiranya permintaan rumah dalam ekonomi berkurang maka harga rumah akan jatuh.

Pertumbuhan Ekonomi

Selain itu, pertumbuhan ekonomi turut menjadi punca turun naiknya harga rumah. Hubungkait antara keluaran dalam negara kasar (KDNK) benar dan harga rumah adalah positif. Semakin berkembang ekonomi, semakin naik harga rumah. Hal ini demikian kerana perkembangan ekonomi akan menyebabkan pendapatan meningkat. Maka berlakulah kesan kekayaan. Oleh sebab itu, permintaan terhadap rumah akan meningkat dan menyebabkan harga rumah turut meningkat.

Penawaran Rumah

Di samping itu, penawaran rumah juga menjadi punca turun naiknya harga rumah. Penawaran rumah berhubung negatif dengan harga rumah. Hal ini terbukti dalam kajian yang dilaksanakan apabila penawaran rumah menurun sebanyak 1% maka harga rumah didapati meningkat. Hal ini berlaku kerana teori sisi penawaran ke atas harga rumah yang mana peningkatan penawaran rumah mengakibatkan harga rumah menurun.

Inflasi

Inflasi turut memainkan peranan turun naiknya harga rumah di Malaysia. Peningkatan inflasi akan menyebabkan kuasa membeli rakyat menurun. Hal ini akan menyebabkan permintaan terhadap rumah berkurang. Walaupun inflasi semakin meningkat dan menyebabkan harga rumah menurun, hal ini juga menunjukkan peningkatan inflasi menyebabkan rakyat semakin tidak mampu untuk memiliki rumah kerana kuasa membeli yang semakin kecil.

Nilai Matawang Tempatan

Ramai mungkin tidak tahu yang nilai mata wang tempatan turut memainkan peranan turun naiknya harga rumah di Malaysia. Menurut kajian ini, satu peratus peningkatan matawang tempatan (menunjukkan eksport menjadi mahal dan import menjadi murah) menyebabkan harga rumah meningkat sebanyak 4.9%. Hal ini demikian kerana peningkatan matawang tempatan bermaksud peningkatan kekayaan disebabkan perdagangan antarabangsa. Seperti yang dijelaskan sebelum ini, jika berlaku peningkatan kekayaan maka akan berlaku kesan kekayaan. Oleh itu, pertumbuhan ekonomi atau peningkatan kekayaan akan menyebabkan permintaan rumah semakin meningkat lantas meningkatkan harga rumah.

Pasaran Saham

Kajian ini menunjukkan turun naik pasaran saham tidak memberi kesan terhadap perubahan harga rumah dalam jangka masa panjang. Hal ini disebabkan kesan berlawanan antara kesan penggantian (substitution effect) dan kesan kekayaan (wealth effect). Dua teori tersebut membatalkan antara satu sama lain. Menurut teori kesan penggantian, apabila satu daripada 2 aset meningkat harganya dan yang satu lagi menurun, maka sebagai pelabur kita akan meninggalkan aset yang menurun (Glindor et al., 2011).

Teori kesan kekayaan pula menyatakan sebaliknya, disebabkan aset meningkat nilainya maka kekayaan juga bertambah. Hal ini menjadi peluang untuk mempelbagaikan pelaburan. Oleh itu, walaupun mungkin prestasi saham meningkat dan mengakibatkan permintaan dan harga rumah menurun berdasarkan teori penggantian tetapi hal itu tidak berlaku kerana dibatalkan oleh kesan kekayaan lalu menyebabkan prestasi pasaran saham tidak mempengaruhi pasaran hartanah dalam jangka masa panjang.

Kesimpulan

Kos pembelian harga rumah yang semakin meningkat merupakan satu isu yang sering diperdebatkan samada di peringkat lokal mahupun global. Berdasarkan analisis yang dilakukan oleh Pinjaman & Kogid (2020), kenaikan kadar faedah, penawaran rumah dan inflasi membawa kepada penurunan harga rumah, manakala pertumbuhan ekonomi dan peningkatan nilai matawang tempatan akan meningkatkan harganya. Harga saham pula adalah tidak signifikan dalam mempengaruhi harga rumah.

RUJUKAN

Carter, S. 2013. High house prices damage businesses and the economy. https://www.theguardian.com/housingnetwork/2013/jun/20/high-house-prices-damagebusinesses-economy

Glindro, E.T., Subhanij, T., Szeto, J. & Zhu, H. 2011. Determinants of house prices in nine Asia pacific economies. International Journal of Central Banking 7: 163-204

National Property Information Centre. 2016. The Malaysian House Price Index.

Pinjaman, S., & Kogid, M. (2020). Macroeconomic determinants of house prices in Malaysia. Jurnal Ekonomi Malaysia, 54(1), 153-165. https://doi.org/10.17576/jem-2020-5401-11

Stroebel, J. 2015. How do rising house prices affect the local economy? https://www.weforum.org/agenda/2015/01/how-do-rising-house-prices-affect-the-local-economy/

World Bank Open Data. 2021. GDP per capita growth (annual %) – Malaysia (Data File). https://data.worldbank.org/indicator/NY.GDP.PCAP.KD.ZG?end=2019&locations=MY&start=1990


Cara Terbaik Melupakan Bekas Kekasih – Ex Kau Pun Kentut Busuk

Kepada yang putus cinta, ketahuilah ex kau pun tak sempurna.

Pakar neurologi, Helen Fisher mengatakan, “Selepas ditolak anda tidak akan berhenti mencintai si dia. Anda akan lebih mencintai si dia. Bahagian otak utama yang dikaitkan dengan ketagihan aktif.” Patah hati tu biasa. Normal atas faktor biologi & psychology. Kita kan manusia biasa.

Tetapi untuk terus hidup di masa lampau, mengimbas-imbas kenangan silam, berendam air mata sehingga tubuh kurus kering dan muka cengkung, ini kejam kepada diri sendiri! Mengapa memikirkan si dia itu, sedangkan orang yang difikirkan itu tidak secuit pun memikirkan diri engkau.

Hayatilah fasa patah hati tersebut, kerana ia fasa bermakna yang bakal mematangkan. Ia satu hari yang gelap daripada hari-hari cerah yang bakal mendatang. Ia bukanlah the end, ia cuma salah satu halaman daripada halaman-halaman mukasurat kehidupan yang panjang. Seteruk apa pun, ini semua akan berlalu. This all shall pass.

Salah satu cara efektif untuk melupakan ex, ialah mengingati keburukan-keburukannya. Ya. Sesempurna apa pun si dia di fikiran engkau, dia tak lah bagus mana pun. Dia pun kentut busuk! Biasa orang bercinta dia akan ingat yang baik-baik je. Engkau je kot yang ingat dia baik sangat, padahal si dia manusia biasa je.

Mungkin bila putus cinta engkau mengkhayalkan alangkah indah detik-detik bersama. engkau ingat dah betul kenal si dia. Ye ke? Atau engkau hanya mengenal sisi baik sahaja? Mungkin kalau dah tau sisi buruk..puihhhhhhh..tak hinginnn!

Otak manusia memang dah diprogramkan untuk menghindar benda-benda yang buruk. Najis yang busuk kita akan pam keluar, takde yang simpan letak bawah bantal. Jarang orang ingat bentuk najis lama-lama, sebab jijik.

Bayangkan ex engkau najis. Jangan terkenang-kenangkannya semasa berbaring di bantil sewaktu ingin tidur. Buang masa je. Buat apa termenung lama-lama benda yang lepas. Ingat yang busuk-busuk tentang ex, insyaAllah dia akan keluar daripada ingatan sepertimana najis keluar daripada tubuh bila cirit birit.

Jodoh ni di tangan Tuhan. Dah kalau jodoh, jodoh la. Dah kalau bukan jodoh, bodoh.

Lepaskanlah, supaya hidup lebih tenang. Engkau berhak yang lebih baik.

—Lepaskanlah

Detik-detik terakhir perhubungan serasa menyebakkan. Dada terasa sempit, dan kenang kenangan indah menerpa. Sedang dunia tampak kelam, engkau cuba memberi nyawa kepada sesuatu yang sudah mati. Sampaikan jika boleh, menukarkannya dengan nyawamu sendiri.

Tidak mungkin. Semuanya sudah terlambat. Bila ia berakhir, maknanya ia sudah berakhir.

Enough is enough.

—Lepaskanlah

Yang paling sukar, ialah memori. Setiap objek, tempat, barang, kata-kata, makanan dan apa saja yang menggamit kenangan. Setiap sesuatu yang pernah kaupuja, setiap sesuatu yang menjadi kenangan ketika bersama, berubah menjadi kepedihan dan kesakitan tiap kali melintas ruang deria dan memori.

Tiba-tiba, semua yang manis menjadi pahit. Rupa-rupanya kehilangan insan meninggalkan kesan, bukan saja dalam kenangan, malah pada apa saja yang berkaitan.

Apa yang membuat engkau bahagia, membuatkan engkau derita.

—Lepaskanlah.

Beri kepercayaan kepada waktu. Ia jarang gagal merawat luka kenangan perhubungan. Cinta kadangkala menjadi begitu kejam. Perpisahan tidak membunuh cinta sekelip mati. Perasaan yang ingin dilepaskan masih berbaki, meski yang dicintai sudah berlalu pergi.

Yang paling menyakitkan, ialah rasa cinta yang dicabik dan koyak sedikit demi sedikit. Untuk sembuh tidak secepat untuk lumpuh. Sekadar yang mampu dilakukan, ialah tabah menunggu cebisan rasa itu menghilang pergi, meski mengambil masa berpuluh tahun lamanya.

—Lepaskanlah.

Barangkali, mungkin kerana sudah biasa mengangkat kaki, menjadikan diri tidak mengerti, bagaimana harus setia di sisi? Barangkali, bila sudah terbiasa bertemu dengan orang yang salah, akhirnya diri menjadi tidak mengerti, bagaimana harusnya bila bertemu orang yang betul.

Menakutkan. Dalam satu detik, seseorang boleh jatuh cinta, yang bila tidak kesampaian, membuatkannya mengambil masa seumur hidup, untuk cinta itu dilepaskan.

—Lepaskanlah.

Kadangkala, ada kesakitan yang takkan hilang. Ada seseorang yang sentiasa dirindui, tidak hilang dari ingatan. Ada perbualan rancak yang mahu diulang dan dipanjangkan. Sayang sekali, kesemua hasrat itu ada kala tinggal mimpi. Selamanya tidak akan berulang lagi. Nilai sesuatu hal, lebih mahal bila tiada lagi di genggaman tangan.

Kadangkala, meski sedalam mana pun cinta, seseorang boleh menyakiti orang yang paling disayangi. Ia lebih menyakitkan. Satu, kerana dia tidak memaksudkannya. Dua, kerana darah orang yang disayangi berlumuran di tangannya sendiri. Tiga, kadangkala cuba membantu dianggap cuba mengganggu. Empat, bila orang yang disayangi merasa seksa, sakitnya sama seperti diri sendiri yang merasa sengsara.

—Lepaskanlah

Rupa-rupanya, sepatah dua kata sudah cukup mematahkan jiwa. Lebih-lebih lagi bila keluar dari mulut seseorang yang diserahkan seluruh cinta. Kehidupan memang pahit. Bahawa tikaman paling menyakitkan bukanlah datang dari orang yang paling dibenci, tetapi datang dari orang yang paling disayangi. Yang disangka pelabuhan, hanyalah suatu pengajaran.

Setiap orang mempunyai baik dan buruk. Sebenarnya bila kita memilih seseorang, bererti kita sanggup melayani tahap baik dan buruk yang tertentu. Namun, ia sedikit pun tidak bermakna bila tidak lagi bersama. Segala baik dan buruk yang pernah dikenali, biar dibuang jauh-jauh. Masing-masing menjadi orang asing antara satu sama lain. Namun, orang asing dengan parut kenangan dan hati yang remuk redam. Saling memendam kerinduan

—Lepaskanlah.

Patah hati akan pulih. Hati akan sembuh dan mampu mencintai sekali lagi. Namun, apa yang menyedihkan ialah mengetahui bahawa sekuat apa pun hati mencuba, bila cinta dilepaskan, ia tidak lagi sama seperti dahulu. Sayu, bila hati sudah lupa bagaimana rasanya mencintai seseorang di suatu ketika, yang sekarang sudah tinggal nostalgia

Di perjalanan hidup, manusia akan menjumpai seseorang yang menyalakan api cinta yang tidak pernah padam. Soal yang tragis, ialah seseorang itu tidak semestinya insan yang akan dihabiskan seumur hidup bersamanya. Melepaskan sudah satu perjuangan.

—Lepaskanlah.

Ada kala segala-galanya sudah tidak lagi bermakna. Ada orang yang datang sekadar untuk pergi. Datang tanpa disangka, pulang tanpa dijangka. Cinta bagaikan mimpi. Bila ia berakhir, yang nyata realiti seolah-olah tidak pernah terjadi.

Nyatalah bahawa ada orang yang datang sekadar menjadikan diri persinggahan, sebelum melangkah pergi. Sehinggalah nanti, akan ada seseorang yang datang, ikhlas mahu menjadikan diri kediaman abadi. Lalu melabuhkan janji & menunaikan mimpi.

—Lepaskanlah

Kenangan ialah masa silam, bukannya tempat tinggal.

Lupakan semua kenangan, lepaskan semua harapan.

Cinta; memiliki atau melepaskan, sentiasa mematangkan seorang insan.


NASA Menggunakan SpaceX Untuk Ke Angkasa

Persaingan antara Amerika Syarikat dan Kesatuan Soviet telah menjadi pemisah dalam industri aeroangkasa. Amerika Syarikat terkenal dengan program Space Shuttle yang berulang-alik membawa angkasawan.

Manakala Kesatuan Soviet menggunakan teknologi kapsul dikenali sebagai Soyuz. Kedua-dua program ini berjaya dengan cara tersendiri.

Space Shuttle melengkapkan 135 misi antara 1981 hingga 2011 – hanya dua misi sahaja yang berakhir dengan duka iaitu STS-51-L Challenger dan STS-107 Columbia.

Setelah 30 tahun menyumbang bakti kepada sektor aeroangkasa, Amerika Syarikat akhirnya menghentikan program Space Shuttle pada tahun 2004.

Ketika ini Per.ang Dingin sudah lama tamat. Kesatuan Soviet pun telah dibubarkan.

Amerika Syarikat dan Persekutuan Rusia banyak bekerjasama dalam aeroangkasa. Tanpa Space Shuttle, Amerika Syarikat boleh menumpang Soyuz untuk membuat kerja di Stesen Angkasa Antarabangsa.

Tetapi NASA tidak suka menumpang, mungkin kerana mereka tahu hubungan dua negara ini tidak bertahan lama.

Jadi NASA berpakat dengan Lockheed Martin dan Airbus Defense and Space untuk membangunkan kapsul angkasa sendiri. Namun sehingga hari ini, Orion Multi-Purpose Crew Vehicle masih belum siap.

Beberapa tahun sebelum Space Shuttle bersara, ada satu syarikat swasta sedang gigih berusaha untuk membangunkan teknologi aeroangkasa sendiri.

Memperkenalkan Space Exploration Technologies Corp, sebuah perusahaan dijalankan Elon Musk sejak 2002.

Dalam masa tujuh tahun, SpaceX melancarkan Falcon 1 ke angkasa. Sistem Falcon 1 digunakan Malaysia untuk melancarkan satelit RazakSAT pada tahun 2009.

Dan SpaceX tidak berhenti dengan satu kejayaan. Mereka mahu menjadi syarikat paling utama dalam sektor ini. Selepas Falcon 1, SpaceX melancarkan Dragon dan Falcon 9 pula.

Ada prototaip yang terhem.pas dan meletµp semasa pelancaran. Kemal.angan ini diambil sebagai iktibar untuk menjayakan misi keseluruhan.

Teknologi Crew Dragon

SpaceX mempunyai matlamat jangka panjang yang baik. Zaman sekarang, manusia masih belum perlu berada di luar angkasa terlalu lama.

Habis kuat pun pergi ke Stesen Angkasa Antarabangsa dengan muatan kargo seperti biasa.

Mungkin satu hari nanti, manusia akan mendarat sana sini. Dan pada masa itu, manusia perlu mengangkut muatan yang sangat berat. Jadi SpaceX menyediakan teknologi untuk memenuhi tujuan tersebut.

Dragon 2 ialah nama kapal angkasa yang mempunyai dua jenis: Crew Dragon dan Cargo Dragon.

Projek Crew Dragon bermula sejak 2011 lagi, apabila SpaceX berganding bahu dengan Paragon Space Development Corporation.

Sementara SpaceX membina sistem, pihak Paragon SDC membuat sistem “Life-Support” untuk angkasawan.

Setahun kemudian, SpaceX berbincang dengan Orbital Outfitters pula untuk membuat baju angkasa sendiri.

Selepas menghitung kos operasi, SpaceX mengira margin keuntungan pula. Dan pihak mereka berpuas hati dengan harga AS$23 juta seorang angkasawan. Mungkin nampak mahal… tetapi sebenarnya, harga ini jauh lebih rendah kalau banding dengan bayaran NASA kepada Roscosmos untuk Soyuz.

Jadi NASA pun berpusu-pusu menempah perkhidmatan SpaceX. Kapal Crew Dragon kecil dan bersesuaian dengan roket Falcon 9 yang akan melancar dari Bumi.

Kapal Crew Dragon kecil sahaja, dipasang pada roket Falcon 9 untuk tujuan pelancaran. Dragon 2 mempunyai peranti digital canggih, mampu berhubung (docking) dengan ISS secara automatik.

Sambil bekerjasama dengan NASA, SpaceX sedang menguji keupayaan Cargo Dragon untuk tujuan mengangkut muatan berat tanpa penumpang yang banyak.

NASA Meminang SpaceX

Pada 23 April 2021, sebuah kapal angkasa SpaceX Crew Dragon berlepas ke Stesen Angkasa Antarabangsa.

Crew Dragon ini mengangkut empat angkasawan daripada NASA, ESA dan Jepun.

Misi mereka di luar Bumi dijangka selama enam bulan.

Ini bukan kali pertama NASA menggunakan teknologi SpaceX. Kapal yang sama sebelum ini membawa Douglas Hurley dan Robert Behnken ke ISS. Untuk misi Hurley dan Behnken, SpaceX sebenarnya menggunakan semula roket Falcon 9.

Inilah keistimewaan SpaceX, yang berusaha untuk mengurangkan kos penerbangan angkasawa dengan mengguna semula barangan sedia ada. Kaedah ini terbukti berkesan dan selamat; roket yang sama berlepas berpuluh kali untuk menghantar kargo dan satelit.

Kejayaan SpaceX ialah bukti kukuh bahawa sektor swasta lebih berinovasi dalam arus teknologi. SpaceX sebelum ini telah menerima dana AS$2.6 bilion daripada NASA untuk Crew Dragon. Ternyata dana ini tidak disia-siakan.


Teori-Teori Kemunculan Yakuza

Dunia
sering melihat Jepun sebagai sebuah negara yang serba lengkap dengan
teknologinya. Banyak sisi baik yang disebarkan di media untuk tatapan umum.
Namun, sisi gelap negara itu turut dibincangkan sama ada industri pornografi
yang keterlaluan serta angka bunuh diri dalam kalangan rakyat Jepun yang
semakin rencam saban tahun.

Jika
diceritakan mengenai sejarah lampau negara ini merentas beberapa dekad, ia
pasti berkisarkan era Perang Dunia Kedua dan zaman empayar Jepun yang menjajah
banyak tanah negara asing. Penceritaaan sejarah ini pastinya tidak lengkap jika
kita mengenepikan sejarah kumpulan sindiket jenayah atau pun kongsi gelap
negara ini iaitu yakuza.

Pastinya
perkataan yakuza ini tidak mampu kita
pisahkan dari lagi-lagi peminat filem Jepun. Sedar atau tidak, kumpulan ini
masih wujud di Jepun dengan puluhan ribu ahlinya yang masih aktif beroperasi serta
menjalankan perniagaan. Ia juga telah berakar umbi ke dalam masyarakat Jepun
yang serba moden dan maju ini.

Dalam
artikel ini akan menerangkan asal-usul perkataan yakuza serta teori-teori
kemunculan mereka.

Permainan hanafuda
menimbulkan perkataan Yakuza

Kebanyakan
jurnal kajian berkaitan yakuza berpendapat
bahawa perkataan yakuza berasal dari
sebuah permainan judi dari Jepun yang dikenali sebagai hanafuda. Permainan ini mempunyai sembilan nombor iaitu nombor 1
hingga 9. Pemain perlu mengambil tiga kad dan mencampurkan semua nombor dari
tiga kad yang dimiliki.

Daripada
hasil tambah tersebut, nombor paling belakang akan dikira sebagai skor. Maka,
jika pemain itu mendapat hasil campur tiga kad berjumlah 19, maka dialah
pemenang kerana nila skornya adalah 9. Sebaliknya, jika pemain itu mendapat
nombor 20 sekali pun, ia dikira tak berguna kerana skor yang diperolehinya
adalah 0.

Maka,
terhasilnya perkataan Yakuza ini adalah daripada perkataan ya (lapan), ku (sembilan)
dan za (tiga). Campuran nombor ya ku za akan menghasilkan nombor 20.
Seperti yang dikatakan tadi, nombor ini tidak berguna kerana nilai skornya
adalah 0.

Akhirnya,
perkataan ini digunakan di luar permainan judi dengan membawa maksud
orang-orang jahat dan tak berguna.

Teori-teori asal usul pembentukan kumpulan Yakuza

Asal-usul
pembentukan yakuza tidaklah diketahui
secara keseluruhannya, tetapi ia dipercayai wujud ketika pertengahan era
pemerintahan Tokugawa (1603-1868). Ketika era ini, terdapat beberapa kumpulan
yang wujud dalam sejarah lampau Jepun. Dari beberapa kumpulan inilah dipercayai
wujudnya kumpulan yakuza.

Menurut
Ahli Kriminologi Tokyo, Hashino bahawa bakuto
ini adalah kumpulan organisasi jenayah paling berpusat dalam kalangan orang
Jepun. Apa aktiviti mereka? Kumpulan ini bermula apabila kerajaan ketika itu menyediakan
satu skim bergerak. Tujuan skim ini adalah untuk mendapatkan semula gaji yang
telah diberikan kerajaan kepada pekerja-pekerja binaan mereka.

Maka,
bakuto memulakan aktviti rekrut dari
kalangan penjenayah hinggalah para petani. Mereka ini diarahkan untuk bermain
judi dengan pekerja-pekerja binaan tadi. Hasil keuntungan dari permainan itu
akan dibahagikan kepada pemain-pemain judi lantikan bakuto.

Lama
kelamaan, kumpulan ini melebarkan sayapnya dengan membina satu kem (seperti
hotel) berdekatan dengan jalan raya yang sibuk. Orang-orang yang singgah, bukan
sahaja dapat tidur di sana, malah mereka berpeluang untuk bermain judi.

Oleh
kerana rapatnya bakuto dengan
aktiviti judi, maka kumpulan inilah bertanggungjawab yang mempopularkan tradisi
berjudi, adat memotong jari (yubitsume)
dan kumpulan pertama sekali menggunakan perkataan ya-ku-za. Jika diambil kira terkaitnya perkataan ya-ku-za dengan kumpulan bakuto, para pengkaji yang merumuskan
mereka ini adalah yakuza yang
sebenar.

Jika
dikembangkan lagi, kumpulan bakuto
tidaklah hanya tertumpu kepada aktiviti perjudian sahaja. Menurut para
pengkaji, kumpulan ini mempunyai kepakaran dalam aktiviti keganasan. Ianya
bertepatan dengan sifat kumpulan ini yang mempunyai kawasan-kawasan tersendiri.
Mereka akan bertarung dan mengganas bagi melindungi perniagaan dan harta
mereka.

Berdasarkan
sejarah, oleh kerana kumpulan ini bertempur lebih hebat berbanding samurai,
maka mereka direkrut untuk bertarung dalam Perang Saudara Boshin (1868-1869).
Sekitar tahun 1880-an pula, ahli kumpulan bakuto
mula menyertai dan memegang tampuk kepimpinan gerakan Kebebasan dan Hak Rakyat
(Freedom & People’s Right).

Ketika
itu jugalah merupakan fasa paling ganas gerakan itu sehingga mereka menyertai
arena politik. Penyertaan kumpulan ini ke arena politik telah mengubah operasi
mereka daripada aktiviti perjudian kepada operasi lebih besar seperti kumpulan yakuza yang kita kenali hari ini.

Salah
satu teori lain kemunculan yakuza
berakar dari sekumpulan penjaja jalanan yang dikenali sebagai tekiya. Mereka ini bermula sebagai saudagar
ubat sebelum bercambah dan mula menjual barangan lain serta terlibat dengan
aktiviti jenayah. Mereka in bukanlah penjaja jalanan biasa, ada helah dalam
aktiviti urus niaga yang dibuat.

Kumpulan
ini seringkali menjual produk yang nampak bagus, hakikatnya tidak berkualiti.
Apabila menjual, mereka akan berlakon menjadi mabuk dan terus bersembang pasal
produk yang dijual. Aktiviti perniagaan mereka juga agak besar kerana mereka
akan mengambil alih gerai di pasar. Penguasaan kumpulan ini di sesebuah pasar
sampai tahap boleh menentukan siapa yang dibenarkan menjual dan barang apa yang
boleh dijual.

Caj
lebih akan dikenakan untuk sewa tapak termasuklah wang perlindungan dan duit
poket. Melaui caj perlindungan ini, peniaga akan terselamat daripada diganggu.
Jika gagal membayar, ahli kumpulan tekiya
akan mencuri barang, menakut-nakutkan pelanggan atau boleh membawa ke tahap
serangan fizikal.

Tidak
seperti bakuto, tekiya lebih kepada aktivti kerja yang sah dan menyebabkan pihak kerajaan
memberi lebih banyak kuasa kepada ketua-ketua kumpulan ini. Kalau difikirkan
semula, taktik tekiya ini salin tak
tumpah seperti kumpulan-kumpulan mafia yang ada diseluruh dunia sautu ketika
dahulu.

Bakuto dan tekiya hilang dari zaman, serta muncul
generasi yakuza

Bakuto dan tekiya muncul pada era yang sama, apa
yang menarik mereka juga beroperasi pada kawasan yang sama. Konflik di antara
dua kumpulan ini kurang berlaku kerana mereka bergembira dengan perniagaan
masing-masing. Bakuto beroperasi di
jalan raya dan pekan, tekiya pula melakukan
perniagaan di pasar jalanan dan pesta-pesta.

Kajian
membuktikan bahawa, kemunculan bakuto
dan tekiya pada abad ke-18 dan hilang
sedikit demi sedikit dari masyarakat ini sebenarnya tidaklah pupus begitu
sahaja. Mereka berkemungkinan muncul semula dan perlahan-perlahan membentuk
kumpulan yakuza.

Maka,
segala bentuk operasi kumpulan yakuza
seolah-olah sama seperti yang dilakukan kumpulan bakuto dan tekiya. Dari
budaya potong jari kepada berjudi dan meminta wang perlindungan dari peniaga.
Sedikit demi sedikit, kumpulan yakuza ini berevolusi hingga satu tahap,
masyarakat Jepun mengganggap kumpulan ini jahat tapi mereka memerlukan mereka
dalam kehidupan seharian. Bagaimana perkara ini boleh berlaku? Nantikan
penulisan seterusnya.

Rujukan:


Kepantasan Singapura Yang Mencegah Bala Lebih Besar

Baru-baru ini seorang pemuda telah ditangkap atas dakwaan cuba menyer-ng kem askar dan sebuah kubur di masjid di Singapura. Pemuda itu dikatakan telah terpengaruh dengan idea-idea r-dikal IS.

Macam mana dia boleh terpengaruh?

Katanya dia mula terpengaruh dengan idea-idea berkenaan sejak menonton video Z-kir Naik bermula tahun 2020. Dari situ lah dia terlibat dengan pelbagai perbincangan di media sosial sehingga terdedah kepada idea-idea IS.

Bila dah terdedah tu, dia pun pergi gantung bendera buatan sendiri semasa hari kemerdekaan Singapura. Dia cakap dia telah menubuh Negara Islam Singhafura dan berharap rakyat Singapura akan menyertai negara barunya.

Macam biasalah, orang tak kan layan kalau claim benda bukan-bukan ni. Tapi masalah jadi semakin besar apabila pemuda ni cuba nak buat hal terhadap orang bukan Islam dan kem askar.

Dia didapati dah buat segala persediaan dengan peralatan itu ini yang di beli dekat kedai runcit atas tujuan ni. Dia juga dah plan nak buat hal kem Amoy Quee di Ang Mo Kio bersama beberapa orang yang lain.

Hal ini telah membuatkan pihak berkuasa Singapura terus menahan pemuda itu dibawah akta ISA. Setelah disiasat, rupa-rupanya segala plan pemuda tu masih lagi diperingkat awal. Sebab tak ada seorang pun anggota yang dapat dia rekrut.

Singapura bernasib baik kerana berjaya mengesan ancaman yang agak berbahaya ini lebih awal. Jika tidak, pasti banyak benda buruk akan berlaku.

Situasi berkenaan mengingatkan kita betapa pentingnya ada akta macam ISA ni. Ia perlu digilap supaya tak boleh kerajaan salahguna untuk menind-s rakyat. Asalkan demi keselamatan negara. Dan Singapura tunjuk contoh pelaksanaan sangat baik. Entah apa akan jadi jika mangkuk hayun ni dibiarkan berleluasa macam tu jer.

Dah ada negara amende nak tubuhkan negara lagi kan? Haaa. ‘Negara’ sebenarnya adalah konsep sangat subjektif. Kalau korang nak belajar lagi pasal hal ehwal kenegaraan, jemput beli buku POLITIK UNTUK PEMULA di Shopee: https://bit.ly/3frB0C5


Benarkah Captain Marvel Seorang Wira?

Seperti
semua sedia maklum, Captain Marvel merupakan filem terbaru Marvel Cinematic
Universe (MCU) sebelum munculnya sekuel yang dinantikan semua: Avengers:
Endgame. Selepas Endgame, ramai menganggap Carol Danvers/Captain Marvel sebagai
tunjang utama MCU menggantikan dua tunjang utama fasa Infinity Saga iaitu Tony
Stark/Iron Man dan Steve Rogers/Captain America. Diharap apa jua hala tuju yang
dibawa MCU berkenaan Captain Marvel, ianya masih ke arah heroisme dan
kemanusiaan yang ditonjolkan Rogers. Ini kerana ada dua komik yang menunjukkan
Danvers bukanlah seorang wira seperti yang didakwa.

Seperti
yang didedahkan ketua Marvel Studios Kevin Feige, Captain Marvel dianggap
antara individu paling kuat dalam dunia MCU sekaligus mengatasi watak MCU lain
seperti Dr Bruce Banner/The Hulk, Thor dan Thanos. Ini kerana selain mempunyai
fisiologi manusia-Kree, Danvers turut didedahkan kepada tenaga Space Stone
selepas enjin eksperimen yang dibangunkan oleh mentornya Dr Wendy Lawson
dimusnahkan beliau. Ini menjadikan Danvers mempunyai tenaga dan kekuatan kosmik
yang luar biasa. Maka tidak hairanlah mengapa pengarah Endgame Joe dan Anthony
Russo serta Feige melihat beliau sebagai antara pemain utama dalam Endgame
selain Scott Lang/Ant-Man dan Avengers sendiri.

Tetapi
dalam komik, ada dua kisah yang memperlihatkan sisi gelap Captain Marvel iaitu
Civil War yang dinukil oleh Mark Millar dan Civil War II hasil karya Brian
Michael Bendis. Dalam komik, Akta Pendaftaran Manusia Luar Biasa digubal
sebagai respon kepada insiden di Stanford iaitu pertembungan antara kumpulan
adiwira dengan penjenayah yang mengorbankan 200 orang awam. Dalam konteks MCU
pula di mana Captain America: Civil War menggunakan ia sebagai asas, Perjanjian
Sokovia (versi MCU untuk akta itu) digubal sebagai tindak balas kepada insiden
seperti serangan makhluk asing di New York (The Avengers), amukan The Hulk di
Afrika Selatan dan serangan robot-robot Ultron (Avengers: Age of Ultron) dan
serangan pengganas di Lagos, Nigeria (Captain America: Civil War).

Semua sedia maklum, akta ini memerlukan mana-mana individu berkuasa luar biasa menandatangani akta berkenaan bagi membolehkan mereka kekal aktif sebagai adiwira. Jika mereka enggan berbuat demikian, mereka akan diburu seperti penjenayah dan ditahan dalam penjara khas seperti The Raft yang ditunjukkan dalam Civil War versi filem. Kita tahu idea akta ini bukan saja mengarut bahkan tidak berhasil seperti ditonjolkan dalam Avengers: Infinity War.

Tetapi dalam komik, pendukung utama gerakan pro-pendaftaran ialah Danvers dengan beliau turut berperanan sebagai penguatkuasa gerakan ini. Civil War ini hanya berakhir selepas Rogers memilih menyerah diri dengan harapan dapat menyelamatkan nyawa orang yang tidak berdosa termasuk adiwira yang tidak berdaftar. Tetapi ianya tidak berhasil dengan jatuhnya Asgard (The Siege), kehadiran Stark dan Norman Osborn sebagai pengarah SHIELD/HAMMER (Secret Invasion dan Dark Reign) dan kematian Rogers di tangan kekasihnya sendiri, Sharon Carter (The Death of Captain America).

Jika
dalam komik Civil War, Captain Marvel hanya berperanan sebagai watak sokongan
kepada kumpulan pro-pendaftaran. Tetapi Civil War II pula menjadikan Danvers
sebagai watak utama dan dilema berkenaan caranya mengendalikan krisis. Selepas
perlancaran semula All New, All Different Marvel, beliau merupakan ketua
organisasi Alpha Flight yang bertanggungjawab melindungi bumi dari serangan
makhluk asing. Benih Civil War II mula bercambah apabila seorang pelajar
bernama Ulysses Cain mengalami proses perubahan untuk menjadi Inhuman dengan
keupayaan melihat masa depan dengan salah satunya ialah makhluk asing menyerang
bumi. Bagaimanapun, serangan tersebut berjaya dipatahkan hasil kerjasama semua
hero Marvel Universe.

Semasa pertemuan pertama Danvers dengan Cain, Inhuman itu mendapat satu lagi visi iaitu Thanos menyerang bumi. Ini mendorong beliau mengeksploitasi apa saja maklumat yang diberi Cain untuk menangani mana-mana ancaman yang datang. Namun, rancangan ini kurang disenangi Stark dan mahu melihat sejauh mana kemampuan pelajar itu sebelum melakukan apa-apa perkara.

Tetapi kedegilan Danvers menyerang hendap Thanos sambil dibantu She-Hulk/Jennifer Walters dan War Machine/James Rhodes memakan diri dengan rakan baik Stark itu mati dan She-Hulk pula cedera parah semasa menahan Thanos. Ini mendorong Stark menculik Cain untuk mengkaji kuasanya yang sebenar dan mendapati masa depan yang digambarkan Cain bukanlah sudah tertulis tetapi pelbagai kemungkinan masa depan yang terhasil daripada pengiraan semua faktor.

Ini
yang mendorong Stark mengemukakan soalan ini kepada Danvers, “Kalau Ulysses
kata kau ialah ancaman kepada masa depan kami, apakah kami harus menghentikan
kau sebelum kau melakukan sesuatu yang kau mungkin lakukan, walaupun kau
sendiri tak tahu apa yang kau lakukan?” Respon Danvers seterusnya dilihat
menyakitkan hati Stark, “Bergantung.” Beliau seterusnya menyelar sikap jutawan
yang menggelar dirinya futurist tetapi enggan melakukan apa-apa untuk mengubah
masa depan. Di sinilah masalah sebenar Captain Danvers yang sentiasa yakin
bahawa dirinya sentiasa benar dalam semua perkara walaupun wujud bukti yang
menyatakan sebaliknya dan tidak mengendahkan proses undang-undang yang wujud.

Kerana
terlalu percayakan keupayaan meramal masa depan Cain, lebih ramai mati atau
berpecah akibat ‘ramalan’ itu dari Banner dibunuh (di tangan Clint
Barton/Hawkeye), komuniti adiwira berbelah-bahagi tentang peramal dan akhir
sekali, ramalan Spiderman (Miles Morales dan bukan Peter Parker) membunuh Rogers.
Tetapi ramalan terakhir berkenaan pembunuhan Rogers ini yang mendorong Danvers
mahu menahan Morales atas jenayah yang tidak dilakukannya walaupun dia hanyalah
seorang remaja. Sekali lagi, beliau tidak mempedulikan proses undang-undang dan
prinsip ‘tidak bersalah sehingga dibuktikan sebaliknya’ atas nama keselamatan
dan keamanan. Namun, kekecohan ini dihentikan oleh Rogers yang memilih
melepaskan Morales walaupun dibantah Danvers kerana berpotensi mengancam nyawa
Cap.

Danvers
memerlukan keyakinan bahawasanya keselamatan semua orang dapat dijamin tanpa
mengira akibat dari segi moral dan kehilangan nyawa. Beliau tidak sedar proses
undang-undang dalam masyarakat yang bebas hari ini wujud kerana kita tidak tahu
semuanya. Walaupun kita cuba berlagak dengan menganggap kita tahu semuanya
hakikatnya tiada siapa yang tahu kemungkinan masa depan kerana kita tidak tahu
faktor-faktor yang mempengaruhi manusia untuk bertindak.

Sejarah
menyaksikan banyak serangan awal ini bukanlah mencegah kemungkinan berlaku insiden
keganasan/jenayah tetapi memarakkan lagi api permusuhan. Satu serangan awal
yang dianggap ikonik ialah serangan Jepun ke atas Pearl Harbor pada tahun 1941.
Serangan yang dirancang Laksamana Isoroku Yamamoto bertujuan untuk melumpuhkan
armada laut Amerika Syarikat dan menjejaskan sebarang usaha penyertaan AS dalam
Perang Dunia Kedua. Tetapi itu tidak berlaku dan memarakkan lagi keinginan
Washington menyertai perang berkenaan. Dan sebagai respon kepada serangan itu
juga, Franklin Roosevelt menandatangani Perintah Eksekutif 9066 yang
menyaksikan 120,000 orang Jepun-Amerika ditahan tanpa sebarang perbicaraan atas
sebab mereka merupakan perisik asing dan berdarah Jepun.

Oleh sebab itu, melihat kepada kecenderungan Danvers ini, tidak hairanlah jika ada yang berpandangan beliau bukanlah seorang wira seperti yang didakwa dalam komik. Tetapi perlu diingat, filem membenarkan watak sepertinya berevolusi menjadi individu yang lebih matang, proses sama yang diharungi Rogers dan Stark sepanjang tempoh Infinity Saga. Di sinilah, penulis-penulis boleh saja mencorak perwatakannya menjadi kompas moral MCU dan sekaligus mengisi ruang yang ditinggalkan Rogers pasca-Infinity Saga.

Siapa tahu, ia bukan saja menjadikan Danvers tunjang utama MCU tetapi juga sebagai kompas kemanusiaan dengan menggunakan sisi manusiawinya. Bagi orang biasa seperti kita pula, kita mungkin tiada sut perisai canggih, perisai yang diperbuat daripada vibranium atau tukul yang boleh kembali bila dipanggil. Tetapi kita juga ada kuasa yang dipanggil sikap berhemah dan hormat kepada orang lain. Kuasa sebegini yang seharusnya digunakan sebaik-baiknya untuk menjadikan dunia lebih indah.

SUMBER

W.
Malone, Sean. (2019). YouTube. Foundation for Economic Education. Is Captain Marvel
Actually a Hero? https://www.youtube.com/watch?v=LJO-PkPk4W4


Sejarah Tarian Haka Yang Dipersembahkan All-Black

PENGENALAN

‘Haka’, atau ‘Tarian’ dalam bahasa Maori, merupakan sejenis upacara tarian istiadat berkumpulan kaum Maori dari negara New Zealand. Ia mampu berfungsi sebagai sebuah ‘laungan per4ng’ bagi mereka, selain dari tujuan bagi sambutan sesuatu acara.

Tarian mereka melibatkan pergerakan bertenaga dan lasak, nyanyian, dan kadang-kala disertakan sekali dengan jeritan beserta lagak muka ganas seperti mata terbeliak dan jelir lidah.

Pasukan ragbi New Zealand, All Black, sering mempersembahkan haka di depan para penonton dan lawan mereka sebelum permainan bermula.

LATAR BELAKANG

Menurut lagenda Maori, dewa matahari Tama-nui-te-ra dan isterinya, dewi Hine-raumati merangkap jelmaan musim panas, mempunyai anak lelaki yang bernama Tane-rore. Suasana musim panas yang seolah-olah bergetar di pandangan mata menandakan kononnya Tane-rore sedang menari untuk ibunya bagi kaum Maori.

Oleh itu, ‘getaran’ tersebut merupakan asas kepada semua haka, dimana penari melibatkan pergerakan seperti menggetarkan tangan mereka bagi perlambangan tarian dewa Tane-rore.

JENIS HAKA

Berikut merupakan antara beberapa haka yang terkenal yang sering digunakan oleh orang Maori dalam pelbagai acara, iaitu:-

1) Whakatu Waewae

Tarian ini dilakukan secara berdiri tegak dan menghentakkan kaki mereka, dan tidak melibatkan penggunaan s3njata.

Haka ini biasanya dipersembahkan oleh suku Tuhoe yang menetap di timur Pulau Utara New Zealand, berdekatan dengan Tasik Waikaremoana.

2) Tutu Ngarahu

Melibatkan lompatan ke sisi serta menjadi pendahulu sebelum bertempur, tarian ini melibatkan penggunaan s3njata.

3) Peruperu

Haka ini juga menggunakan senjata, dimana ia merupakan tarian per4ng tulen tradisional yang digunakan bagi menakut-nakutkan dan menjatuhkan semangat pihak musuh.

4) Ngeri

Tarian ini melibatkan penggunaan riak muka yang banyak bagi pernyataan perasaan oleh sang penari, bertujuan untuk menaikkan semangat kepahlawanan mereka.

5) Manawa wera

Haka ini sering digunakan bagi acara kematian dan pengebumian, dimana ia tidak menggunakan senjata.

Tarian ini tidak terikat dengan pergerakan tertentu, seperti haka ngeri.

6) Ka Mate

Tarian ini direka dan dikarang oleh Te Rauparaha,  Māori rangatira atau penghulu dan ketua per4ng bagi kaum Ngāti Toa, sempena kejayaan beliau meloloskan diri dari musuh yang mengejarnya.

Haka ini bermula dengan laungan ‘Ka mate, ka mate! ka ora! ka ora!’, atau bermaksud ‘Aku mungkin akan mat1! Aku mungkin terus hidup!’. Tarian ini telah dipopularkan oleh pasukan ragbi terkenal, All Blacks.

FAKTA RINGKAS BERKENAAN HAKA

Berikut merupakan fakta yang berkenaan dengan tarian tradisi orang Maori:-

HAKA DAN PASUKAN ALL BLACKS

Mula terlibat secara antarabangsa seawal tahun 1903, mereka sering kali menang dalam permainan mereka menentang beberapa negara. Mungkin rahsia kemenangan mereka terletak pada haka yang sering mereka persembahkan sebelum mulanya permainan.

Acap kali mereka gunakan haka Ka Mate dalam persembahan mereka, namun tahukah anda, bahawa mereka juga mempunyai haka versi mereka yang tersendiri yang bernama ‘Kapa O Pango’, yang bermaksud pasukan berbaju hitam dalam lidah Maori?

Lirik tarian ‘Ka O Pango’ yang pertama kali dipersembahkan pada tahun 2005 menghuraikan tentang keindahan negara mereka, New Zealand, kegagahan dan kehebatan pasukan mereka, dan symbol mereka, daun paku-pakis perak.

Berikut merupakan lirik ‘Kapa O Pango’, kepada sesiapa yang ingin melihatnya:-

Bahasa Maori

Kapa O Pango kia whakawhenua au I ahau!

Hi aue ii!

Ko Aotearoa e ngunguru nei!

Au, au aue ha!

Ko Kapa O Pango e ngunguru nei!

Au, au, aue ha!

I ahaha!

Ka tu te ihiihi,

Ka tu te wanawana.

Ki runga ki te rangi e tu iho nei, tu iho nei ihi!

Ponga ra!

Kapa O Pango, aue hi!

Ponga ra!

Bahasa Inggeris

All Blacks, let me become one with the land,

This is our land that rumbles,

It’s my time! It’s my moment!

This defines us as the All Blacks.

It’s my time! It’s my moment!

Our dominance,

Our supremacy will triumph,

And will be properly revered, placed on high.

Silver fern!

All Blacks!

Silver fern!

All Blacks!

RUMUSAN

Haka lahir dari kepercayaan animisme mereka, dimana ianya menjadi salah satu daripada warisan budaya kaum Maori di New Zealand. Ianya menjadi salah sebuah simbol kemegahan bagi mereka.

Penggunaan haka tidak hanya terhad terhadap tarian p3r4ng sahaja, malah boleh juga digunakan untuk mana-mana acara yang melibatkan sambutan atau penghormatan di negara bertuah itu.

Kesungguhan pasukan ragbi All Blacks dalam mempromosi haka dalam setiap permainan mereka bukan saja telah memastikan pasukan mereka menang setiap permainan, malah jua mendapat perhatian peminat budaya-budaya tradisional pelbagai bangsa.

Sekiranya kita mahu menaikkan budaya kita ke persada dunia, maka kita perlulah berani mempersembahkannya dari apa-apa media yang tersedia. Ianya pasti akan sekali lagi menaikkan taraf bangsa kita sebagai salah sebuah bangsa teragung di dunia pada abad ke 20.

RUJUKAN

1) Kirkpatrick, N. (2018, Disember 13). What is a haka dance?. Diambil pada 29 Oktober 2019 dari https://www.mnn.com/lifestyle/arts-culture/stories/what-haka-dance

2) Davies, J., Street, S. (2019, Mac 31). WAR DANCE. What are the Haka lyrics, is there more than one song, and why do New Zealand perform it before every rugby match?. The Sun. Diambil pada 29 Oktober 2019 dari https://www.thesun.co.uk

3) Cunningham, J.M. (2019, Ogos 22). Haka. Maori dance. Diambil pada 29 Oktober 2019 dari https://www.britannica.com/art/haka

4) AIG. (2014, Oktober 6). Haka – History. Diambil dari https://youtu.be/AnlFocaA64M

5) History of the Haka – explaining New Zealand’s rugby ritual. (2017, Jun 6), Irish Examiner. Diambil pada 30 Oktober 2019 dari https://www.irishexaminer.com

6) Ri, L. (2016, Mei 24). Kapa O Pango. Diambil pada 2 November 2019 dari https://medium.com/new-zealand-thoughts/kapa-o-pango-af120e0b22ad

7) Maori Haka Dance. (n.d.). Diambil pada 2 November 2019 dari http://maorisource.com/Maori-Haka-Dance.html


Siapa Sebenarnya Mat Kilau Dalam Sejarah?

Ketika ini, filem Mat Kilau sedang hangat ditayangkan di pawagam. Khabarnya, dalam tempoh tiga hari saja, filem arahan Syamsul Yusoff itu telah meraih kutipan pecah panggung sebanyak RM7 juta. Di sebalik imej Adi Putra yang menggalas peranan sebagai pejuang Pahang itu, siapa sebenarnya Mat Kilau ini?

Mat Kilau atau nama sebenarnya Mat Kilau bin Imam Rasu lahir di Kampung Pulau Tawar, Jerantut, Pahang sekitar 1865 atau 1866. Bapanya, Imam Rasu bin Shahrum atau Tok Gajah dengan ibunya Teh Mahda merupakan anak kepada Tok Kaut Burau.

Tok Gajah bukan calang-calang orang kerana beliau merupakan Orang Besar Raja Pahang dengan gelaran Imam Perang Indera Gajah Pahang. Beliau juga merupakan penasihat kepada pemerintah Pahang ketika itu, Bendahara Wan Ahmad (kemudiannya bergelar Sultan Ahmad al-Muazzam Shah) bagi kawasan-kawasan sekitar Hulu Pahang.

Sejak dari kecil lagi, Mat Kilau telah didedahkan dengan pendidikan agama oleh bapanya Tok Gajah. Selain Tok Gajah, beliau juga pernah berguru dengan bakal Mufti Pahang, Haji Osman bin Haji Senik atau Haji Muntuk. Apabila menginjak usia remaja, Mat Kilau menunjukkan minat dalam aktiviti memburu sehingga dilantik sebagai Tok Peran (ketua kumpulan memburu). Minat ini secara tidak langsung mengasah kemahirannya dalam hutan – berguna untuk perjuangannya membebaskan tanah air daripada cengkaman penjajah bertahun-tahun kemudian.

Semasa berusia 20 tahun, beliau dikahwinkan dengan seorang wanita bernama Yang Chik binti Imam Daud. Imam Daud bukan saja bapa mentua Mat Kilau tetapi guru agama kepada beliau dan rakan-rakan seperjuangannya. Semasa tempoh inilah, beliau turut mempelajari ilmu persilatan dan kebatinan termasuk permainan senjata tajam seperti keris dan parang.

Menjelang 1883, Bendahara Wan Ahmad mengisytiharkan dirinya sebagai Sultan Pahang yang baru dengan gelaran Sultan Ahmad al-Muazzam Shah. Negeri-Negeri Selat (NNS) yang dikawal British ketika itu mengiktiraf kedudukannya sebagai sultan pada 1887. Tetapi pengiktirafan tersebut ada harganya: baginda harus menerima kehadiran seorang residen British seperti yang berlaku di Selangor, Negeri Sembilan dan Perak.

Syarat tersebut diterima pada 1888 yang menyaksikan John Pickersgill Rodger (J.P Rodger) dilantik sebagai residen pertama British untuk negeri Pahang. Rodger kemudiannya menjadi residen British di Selangor (1896) dan Perak (1901) sebelum dilantik sebagai Gabenor Gold Coast (Ghana moden) pada 1904. Bagi membantu melicinkan lagi urusan Rodger di negeri berkenaan, beliau dibantu oleh bakal Gabenor Nigeria, Hugh Clifford.

Bagi peminat sejarah negeri-negeri Melayu, pasti masak dengan dasar-dasar British pada abad ke-19. Sudahlah mengeksploitasi hasil bumi seperti emas dan bijih timah macam orang tak ingat dunia. Kemudian, suka hati kenakan cukai pada kadar tinggi kepada penduduk tempatan. Jadi, normallah rasa tidak puas hati timbul terhadap polisi-polisi British yang bersifat menindas dengan Clifford dan Rodger sebagai sasaran utama amarah mereka.

Clifford yang bermula sebagai pegawai rendah di Perak sudah masak dengan adat istiadat dan BahasaMelayu. Ini menjadikan beliau tidaklah bersikap keras seperti sesetengah pegawai British lain seperti J.W.W Birch. Selepas kebiadaban Birch mengakibatkan peristiwa pembunuhan residen pertama Perak di Pasir Salak pada 1875, ia merupakan satu pengajaran kepada mereka bahawasanya diplomatik merupakan jalan terbaik apabila berurusan dengan orang Melayu.

Resepi ini dilaksanakan dengan jayanya oleh pengganti Birch, Sir Hugh Low selepas dilantik sebagai residen pada 1877. Atas sebab itu, resepi ini cuba ditiru Clifford bila berurusan dengan bangsawan dan penduduk Pahang termasuk Mat Kilau. Pada Oktober 1888, satu pertemuan diadakan antara beliau dengan Mat Kilau semasa bapanya, Tok Gajah berada di Pekan.

Walaupun usianya masih hijau, itu langsung tidak menyembunyikan kewibawaannya sebagai seorang pemimpin yang jujur dan tegas. Clifford mendengar setiap perkara yang dibangkitkan beliau termasuk idea bagaimana menambahbaik situasi di negeri berkenaan. Walaupun pertemuan tersebut tidak membuahkan hasil, pegawai British itu sedar Mat Kilau bukan calang-calang orang dan patut diberi perhatian.

Di sebalik semua usaha diplomatik ini, ia masih tidak memadamkan hakikat hak penduduk Pahang semakin terhakis dengan kuasa pemerintahan sebenar terletak di tangan British. Atas sebab itu, Mat Kilau dan Tok Gajah kemudiannya menyertai kempen pemberontakan seorang lagi bangsawan Pahang bernama Dato Bahaman (nama sebenar Tuanku Imam Nuh dan Rokiah Abdul Rahman) terhadap penjajahan British. Kempen ini kemudiannya dikenali sebagai Perang Semantan.

Perang Semantan tercetus akibat tindakan seorang pegawai bernama E.A Wise mahu mendirikan sebuah balai polis di Lubuk Terua pada 1890 tanpa izin Dato Bahaman. Hal ini menimbulkan kemarahan beliau kerana Lubuk Terua merupakan sebahagian daripada wilayahnya. Apabila hal ini diketahui Clifford yang ketika itu dilantik sebagai pemangku residen, beliau menasihati Sultan Ahmad agar memerintahkan Dato Bahaman menghadap baginda di Pekan.

Bagaimanapun, bangsawan Pahang bergelar Orang Kaya Temerloh itu enggan turun ke Pekan. Akibatnya, kedudukan Dato Bahaman sebagai Orang Kaya Temerloh ditarik balik atas titah Sultan Ahmad (yang dipaksa berbuat demikian atas desakan Clifford). Keadaan ini mendorong beliau dan pengikut-pengikutnya menyerang hendap seorang pegawai British bernama C.E.M Deaborough di Sungai Semantan pada 15 Disember 1891.

Serangan tersebut dibuat kerana Dato Bahaman menyangka Deaborough datang untuk menangkapnya. Dalam serangan tersebut, pihak Desborough telah kalah dan terpaksa melarikan diri ke bandar Temerloh. Sebaik mengetahui apa yang berlaku, pihak British segera bertindak balas. Pada 21 Disember 1891, satu pasukan diketuai oleh Clifford dan Tengku Mahmud pergi ke Kampung Kelubi yang menjadi kubu pertahanan Dato’ Bahaman.

Kedua-dua pihak sekali lagi bertempur dengan kemenangan memihak kepada anak jati Pahang itu. British semakin tertekan apabila pejuang-pejuang Pahang menggunakan taktik perang gerila terhadap mereka. Bagi para pejuang Pahang, hutan bukan tempat yang asing bagi mereka. Selain menawarkan pelbagai sumber seperti air, makanan dan bahan mentah untuk senjata, ia juga menawarkan banyak tempat untuk bersembunyi – sesuai dengan taktik serang dan lari mereka.

Menjelang 1892, British memaksa Sultan Ahmad menggerakkan kempen Gerakan Sultan kononnya bagi memaksa pejuang-pejuang Pahang meletakkan senjata dan menyerah diri. Gerakan ini diketuai oleh Tengku Ali, Rodger, Panglima Garang Yusof, Saiyid Ali Badoh dan Abdullah Bera dengan kekuatan 800 orang. Bagaimanapun, kempen ini juga tidak berhasil kerana mereka hanya dapat memusnahkan 11 buah kubu dengan kelibat orang buruan mereka tidak kelihatan.

Ramai sejarawan percaya kumpulan orang Melayu dalam Gerakan Sultan berusaha mengalihkan perhatian pihak British daripada menjejaki pejuang-pejuang Pahang. Ini termasuk membawa kumpulan ini jauh daripada lokasi sebenar mereka.

Dari Mac hingga Mei 1892, Lubuk Terua saling bertukar tangan antara British dengan pejuang Pahang. Menjelang Mei, Lubuk Terua kembali dalam kawalan pihak British sekaligus memaksa para pejuang Pahang berundur ke negeri jiran, Kelantan dan Terengganu.

Kisah perjuangan pejuang Pahang pasti diketahui ramai orang ketika itu termasuk pemerintah kedua-dua negeri berkenaan. Jadi, tidak mengejutkan selain nasihat ulama Terengganu Tokku Paloh, pastinya ada figura-figura lain yang menyokong dari segi kewangan dan persenjataan bagi melawan British. Berbekalkan semangat baru selepas berlindung seketika di Kelantan dan Terengganu, pejuang-pejuang Pahang kembali bangkit.

Pada 14 Jun 1894, Kuala Tembeling dan Jeram Ampai jatuh ke tangan pejuang-pejuang Pahang. Tetapi itu tidak bertahan lama apabila pihak British berjaya merampas semula dua kawasan ini pada 29 Jun 1894. Ini memaksa para pejuang Pahang berundur semula ke Kelantan termasuk Mat Kilau. Mengikut versi rasmi yang disebarkan ketika itu, Tok Gajah dan Mat Kilau mengalami kecederaan parah semasa berundur ke Kelantan dan meninggal dunia di sana.

Jadi, apakah ini pengakhiran kisah Mat Kilau? Maaf, ia sebenarnya lebih daripada itu. Sebelum Dato Bahaman memutuskan untuk menyerah diri kepada kerajaan Siam, satu sumpah rahsia membabitkan tujuh orang individu dibuat di Kampung Bukit Haji Pak Jedih, Tanah Merah, Kelantan. Antara yang terlibat termasuklah Mat Kilau, Mamat Kelubi, Mat Lela dan Dato Bahaman sendiri. Kesemua tujuh orang ini bersumpah untuk tidak mendedahkan siapa diri mereka sampai bila-bila – sumpah yang dilanggar Mat Kilau pada 26 Disember 1969.

Pada tanggal hari berkenaan, beliau yang ketika itu menggunakan nama samaran Muhammad bin Ibrahim naik ke mimbar Masjid Pulau Tawar selepas selesai bacaan doa solat Jumaat. Mat Kilau kemudiannya membacakan Surah al-Fatihah dan ayat 1-5, Surah al-Baqarah sebelum mendedahkan identiti sebenarnya kepada umum buat kali pertama.

Sapa tak terkejut bila dengar pengumuman sebegitu rupa. Tetapi bagi Mat Kilau, itu harus didedahkan selepas didesak untuk berbuat demikian oleh ahli-ahli keluarga yang mengenali selama bertahun-tahun. Berita tersebut muncul di dada-dada akhbar utama negara dan mendorong kerajaan Pahang membentuk satu jawatankuasa khas bagi menyiasat dakwaan tersebut. Jawatankuasa khas ini turut mendapat kerjasama pelbagai agensi termasuk Arkib Negara dan Muzium Negara.

Satu perkara yang memeningkan kepala ahli jawatankuasa ialah mengetahui kesahihan laporan kematiannya pada 1895. Hal ini dibuktikan menerusi perkongsian kisah beliau semasa di Kelantan pada tahun berkenaan dengan ahli keluarga terdekat. Semasa di sana, Mat Kilau dikatakan ditangkap oleh tentera Siam sebelum dipukul sampai ‘mati’. Sebaik mengetahui identiti orang yang dipukul mereka itu, ‘jenazahnya’ diserahkan kepada Sultan Kelantan ketika itu, Sultan Mansur untuk urusan pengebumian.

Setelah mereka pergi, baginda sedar Mat Kilau bukannya mati tetapi sekadar pengsan saja. Tahu ini merupakan satu peluang untuk menghentikan semua usaha memburu beliau, Sultan Mansur mengarahkan batang pisang yang dikafankan diletakkan dalam kubur di Bunut Payung, Kelantan. Setelah semuanya selesai, barulah Sultan Mansur melepaskan Mat Kilau dan menasihati beliau untuk terus menyamar agar tidak diketahui oleh pihak British.

Sejak itu, Mat Kilau sentiasa berpindah-randah sekitar Kelantan, Terengganu dan Pahang menggunakan pelbagai nama samaran seperti Mat Dahan, Mat Dadu, Mat Teoh dan Din. Bagi menyara kehidupannya, beliau juga pernah bekerja sebagai guru silat, pengusaha kebun getah dan buruh jabatan ukur. Semasa bergelar guru silat, pastinya anak-anak muridnya tahu siapa dirinya yang sebenar. Bagi mengelak identitinya terbongkar, semua anak murid silatnya bersumpah agar tidak mendedahkan siapa dirinya sehinggalah selepas kematiannya.

Sedikit demi sedikit, identiti Mat Kilau mula kelihatan sebagai fakta dan bukan omong kosong. Ini disebabkan keterangan orang-orang lama yang mengenalinya termasuk tanda lahir dan luka bekas peluru pada badannya. Tetapi pengesahan terbaik datangnya daripada tiga rakan seperjuangan beliau yang masih hidup ketika itu: Mat Saman bin Sulaiman (Mat Kelantan/152 tahun), Raja Ibrahim bin Tan Kechik (Pak Yim/120 tahun) dan Mek Munah binti Salleh (97 tahun).

Kesemua mereka ini dipertemukan semula di Dewan Pusat Latihan Pertanian di Kuantan, Pahang. Ia merupakan satu pertemuan penuh emosi sambil disaksikan oleh 600 orang hadirin. Bagi sahabat-sahabat lama, peluang bersua muka selepas terpisah selama bertahun-tahun merupakan satu detik menggembirakan walaupun kesemua mereka dalam keadaan uzur.

Keuzuran Mat Kilau bertambah sejak pendedahan mengejutnya pada 26 Disember 1969. Beliau dikatakan tidak dapat memberi keterangan kepada pihak jawatankuasa pada peringkat awal selepas tiba-tiba dilanda masalah kesihatan. Ia berkemungkinan berlaku akibat tindakan beliau melanggar sumpah rahsia yang dibuat semasa berada di Kelantan lebih 70 tahun sebelumnya.

Di sebalik semua halangan ini, pihak jawatankuasa sudah mempunyai bukti mencukupi untuk siasatan mereka. Pada 6 Ogos 1970, Menteri Besar Pahang ketika itu Tan Sri Yahya Mohd Seth mengisytiharkan individu di Masji Pulau Tawar beberapa bulan sebelumnya sememangnya Mat Kilau. Selepas pengisytiharan itu, wujud perancangan untuk membantu pejuang Pahang itu melaksanakan ibadat haji di Baitullah dan pengurniaan darjah kebesaran oleh pihak istana atas jasanya kepada negara.

Bagaimanapun, manusia hanya merancang tetapi Tuhan lebih berkuasa atas segala-galanya. Seminggu selepas pengisytiharan tersebut, Mat Kilau kembali ke hadrat Ilahi. Pemergian beliau merupakan satu kehilangan besar kepada negara.

Tetapi menariknya di sini, pihak British sudah menelah bahawa Mat Kilau masih hidup dan bukannya mati di Bunu Payung, Kelantan pada 1895. Pastinya Clifford mengagak dengan ilmu perhutanan dan kebatinan yang dimiliki para pejuang Pahang, mereka pasti sukar dijejak dan menyamar sebagai orang biasa. Bagi bekas Gabenor NNS itu, selagi mana mereka tidak lagi menjadi ancaman kepada agenda British, maka selagi itu ‘pembohongan’ tentang kematian mereka patut dikekalkan.

Hal ini turut disedari oleh cucu Mat Kilau, Datuk Mazlan Jamaluddin yang pernah menjadi penolong penerbit penyiaran stesen radio British BBC. Semasa berbual dengan seorang bekas pegawai British yang juga bekas ketua agensi perisikan domestik MI5 (berkemungkinan besar Sir Dick White), beliau diberitahu hal ini, “Mazlan, your grandfather Mat Kilau is still alive.”

Perbualan ini berlaku sekitar 1963, enam tahun sebelum Mat Kilau mendedahkan siapa dirinya di khalayak. Ini bermakna pihak British tahu kubur di Bunut Payung itu hanyalah helah semata-mata dan sedar pejuang Pahang itu masih hidup.

Kita hanya mampu berspekulasi sebab Britain enggan mendedahkan identiti sebenar Mat Kilau sebelum 1969. Tidak mustahil salah satu sebabnya ialah laporan Clifford kepada pejabat hal ehwal koloni dan NNS pada 1895, tidak lama selepas Perang Semantan berakhir. Dengan pejuang Pahang mengakibatkan negeri itu berhutang sebanyak 7,200 dolar dan memaksa British menggunakan sumber yang ada untuk memburu mereka, ia memberi kesan mendalam kepada mereka yang terlibat.

Pastinya Clifford menasihati mereka agar tidak membuang masa memburu para pejuang ini. Di mata orang tempatan, mereka merupakan wira negara. Dengan ilmu yang ada di dada termasuk ilmu kebatinan dan perhutanan, pastinya mereka akan terus meloloskan diri dan hidup tanpa dikenali sesiapa.

Clifford merasakan sebagai lawan yang bukan calang-calang, lebih baik mereka tidak diganggu. Mungkin ini penghormatan yang diberi beliau kepada mereka sebagai lawan yang hampir menjahanamkan usaha penjajahan British di bumi Pahang.

Pada akhirnya, usaha Mat Kilau sebagai pejuang Pahang dan tanah air berbaloi menerusi kemerdekaan negara pada 31 Ogos 1957. Dan menurut cerita menantunya Abu Bakar Awang, mereka pernah berada di Padang Masjid Negeri Pahang di Kuantan bagi meraikan tarikh keramat itu. Bagi memastikan kemerdekaan negara terus terpelihara, hanya perlu dengar dan laksanakan pesanan terakhir beliau sebelum menghembuskan nafas terakhir, “Jagalah nama baik bangsa dan negara.”

RUJUKAN

ASJ. (2016, 2 Mei). DATUK BAHAMAN: PEJUANG PAHANG YANG DISEGANI BRITISH. The Patriots.

Al-Kalanji, H. (2022, 19 Mei). Peristiwa Mat Kilau Buat Kemunculan Diri Pada 1969 Selepas Disangka Mati. The Patriots.

Mat Kilau. Tokoh-Tokoh Perjuangan di Tanah Melayu.


Peluang Membuktikan Bumi Ini Rata

Petrosains, ada satu meja yang terangkan kejadian gerhana dengan objek lampu sebagai matahari, dan dua bola mewakili bulan dan bumi. Dari ujikakaji ini, maka terbuktilah bumi ini sfera, bukan rata macam satu geng yang pernah ajak aku berdebat dahulu.

Jadi sekarang, dengan teori bumi rata, cuba buat ujikaji ringkas macam dekat petrosains tu bagaimana gerhana bulan dan matahari boleh berlaku. Dah 2018 tahun selepas masihi bang, tak kan belum ada ujikaji ringkas dari mereka yang pandai sikit bab sains dalam geng teori bumi rata akan pembetukkan gerhana? Adohai…

Sebelum ni ada orang terjun dari angkasa guna payung terjun, banyak video tu di internet, tengok gambar buminya bulat, jika tak percaya video tu sebab bukan orang Islam, boleh tanya Dr Sheikh Muszaphar Shukor yang tekah naik ke angkasa dan solat disana.

Cerita tentang solat ini, macam mana kalian tahu arah solat yang JAKIM sahkan? Sebab Jakim ukur arah kiblat dengan berpandukan bumi bulat. Sepatutnya kalian kena guna formula bumi rata, boleh? Lagi satu, macam mana ahli falak boleh tahu dengan tepat tarikh dan waktu gerhana bulan dan matahari?

Kejadian gerhana itu telah diketahui awal dengan guna formula bumi adalah sfera. Kata Pengarah Ukur Bahagian Jabatan Ukur dan Pemetaan Malaysia (Jupem), Dr. Azhari Mohamed berkata, orang ramai akan berpeluang menyaksikan fenomena gerhana matahari dalam tempoh tiga tahun lagi selepas bumi, bulan dan matahari berada dalam kedudukan selari seperti hari ini iaitu pada 26 September 2019 dan 21 Jun 2020 di seluruh negara.

Bagaimana mereka boleh kira dengan tepat? Sebab mereka guna formula bumi adalah bulat. Jadi aku nak cabar kau orang yang kata bumi ini rata untuk bagi formula nak kira gerhana bulan akan datang di Malaysia, bila?

Jawapan dah ada, boleh guna formula Besselian atau Biruni, tapi kena anggap bumi bulat baru boleh hintung tarikh gerhana akan datang, hasil kiraan pakar Falak, diRAMALkan pada 26 desember 2019, kita rakyat Malaysia akan melihat gerhana matahari cincin (annulus). Tetapi hanya sebahagian kecil semenanjung iaitu di selatan Johor. Manakala lain-lain kawasan Malaysia menikmati gerhana separa. 2019 beb, lama tu, dah boleh ramal guna matematik.

Kau orang yang percaya bumi rata boleh bagi tarikh gerhana bulan seterusnya? Semua kuasa Allah? Hanya itu jawapannya sahaja? Bagi ilmu matematik kepada manusia juga daripada Allah. Nak buat formula matematik tak boleh main-main, jika kau orang yakin bumi rata, cubalah ramal tarikh gerhana bulan seterusnya jika kau orang betul.

Tapi itulah, matamatik fail, sains pun fail, tapi ada hati nak hujah ilmu sains, lepas tu lebih berani tafsir Al quran guna kepala otak, bahaya bang. Bahaya!

Sembang kencang semua orang boleh bang, nak lagi mudah untuk buktikan bumi bulat, cuba geng bumi rata ni kumpul duit banyak banyak, dan pergilah melancong di angkasa, kosnya hanya 20 juta dolar USD satu kepala untuk seminggu. Pada tahun 2001, orang pertama melancong ke angkasa dan boleh tengok bumi ni bulat adalah Dennis Anthony Tito, jutawan dari Amerika, siap naik Soyuz dan singgah di ISS.

Dari tahun 2001 hingga 2009, seramai tujuh orang jutawan dari pelbagai negara telah melancong ke angkasa, Last pelancong ke angkasa adalah Jutawan Guy Laliberté dari Kanada, bayar USD 40 Juta untuk percutian selama11 hari. Oh ye, pada tahun 2006, Anousheh Ansari, sempena hari jadinya sendiri, telah jadi wanita Islam pertama melancong ke angkasa, dengan kos USD 20 juta untuk orbit bumi selama 11 hari. Kata beliau, jika ada wang lebih di masa depan, nak melancong ke bulan pula.

Jadi kepada geng sembang bumi rata boleh kumpul derma sesama mereka, dan pergi sendiri, tak payah gaduh gaduh kata satelit tu CGI ke apa, sampai sana, mereka akan bawa kau orang keliling bumi setiap dua jam, (90 minit sekali pusingan) dan jika kau orang rasa mereka tipu dalam stadio, boleh request bilik kaca, dan sila pecahkan cermin ISS jika nak jadi arwah di sana, O ya, dengar cerita Rusia pun nak buat hotel di angkasa tak lama lagi, sediakan duit sahaja lah ya, sembang sampai gajah terbang semua orang boleh buat.

Tahukah kau orang, data pada tahun 2013, jumlah manusia ke angkasa adalah seramai 536 orang dari 38 negara. Dari jumlah itu, 533 orang telah sampai ke Earth orbit, 24 orang telah sampai lebih dari Earth orbit dan 12 orang sudah berjalan di Bulan. Antara mereka masih ramai yang hidup. Dan sekarang manusia merancang untuk menjadi manusia pertama ke Marikh, tapi kita di sini, kapal terbang tak mampu nak cipta, roket jauh sekali, tapi sibuk bergaduh bumi ini rata dengan teori tak masuk akal.

Oh ya, bukan semua angkasawan kafir, ada 10 orang Islam telah pergi ke angkasa termasuk dari Malaysia siap solat dengan fatwa ijma ulamak lagi dan siap tunjuk cara nak mengadap kiblat pada bumi yang bergerak. Tapi respon kau orang?

Baiklah, jika geng bumi rata sengkek sangat nak kumpul duit untuk ke angkasa, boleh kumpul duit dan pergi Britain jumpa Hussain Manawer, orang Islam yang akan ke angkasa dalam tempoh terdekat. Dijangka pada pertengahan tahun ini. Beliau sekarang sedang berlatih ilmu untuk hidup di sana. Jumpalah dia, cakap elok elok, suruh ambil gambar bumi dari angkasa dan wasap kau orang. Ini kira kos paling murah kot nak tahu bumi ni bulat ke rata.

Akhir kata, bila Ustaz Azhar Idrus dan Dr. Danial Zainal Abidin kata Bumi sfera dan keliling matahari tapi kau orang tolak pendapat ustaz dan Dokter Sains, lalu tafsir Al quran guna kepala otak dan hujah sains pun kelaut, apa faedahnya lagi bang. Apa faedahnya lagi berdebat isu ini?

Bila tunjuk gambar bumi bulat, katanya NASA menipu. Itu semua CGI. Baiklah, kami juga minta flat earth tunjukkan gambar bumi yang sebenar. Tak ada? Tolonglah geng flat earth buat versi CGI, nak tengok jugak, tak kan gambar lukis pakai tangan jer bang, adohai…

Sekian.


Saintis Mendapati Ungka Malaysia Sedang Berevolusi

Orang ramai masih salah faham pasal evolusi. Tanyalah tengok – mesti rata-ratanya petik “beruk menjadi manusia”. Itulah akibatnya kalau belajar daripada orang tidak tahu. Golongan bukan ahli bidang takkan memelihara adab dan amanah untuk berlaku adil pada landasan ilmu. Jadi untuk faham konteks evolusi, kena letak tepi habis pasal “evolusi adalah manusia daripada beruk”. Sains tidak pernah menyatakan sebegitu. Malah Charles Darwin sendiri tidak berkata sedemikian.

Hal evolusi dicerita panjang dalam buku GENESIS II: SAPIEN & NEO-MANUSIA. Buku ini menuruti fakta kukuh yang mana sejarah manusia terbahagi kepada lima fasa yang bermula apabila manusia muncul 300,000 tahun lalu. Maka kalian dipelawa membelinya melalui: https://bit.ly/3e1Er20

Sambung cerita. Selalu sangat orang bertanya, “kalau evolusi benar, kenapa beruk masih beruk?” Tahun lalu, saintis memberi jawapan sangat jelas tentang perubahan fitrah haiwan. Dan haiwan dikaji pula adalah spesis ungka putih (Hylobates lar) yang hidup di Malaysia. Kalau tengok ungka dari segi fizikal, memang boleh faham kenapa ada segelintir yang suka jaga sebagai haiwan peliharaan. Spesis ungka putih sudah lama menjadi mangsa penyeludupan dan pembalakan. Banyak diselamatkan pihak berkuasa PERHILITAN yang sambung menjaga dalam zoo dan pusat pemuliharaan.

Bukan senang untuk hantar ungka balik ke dalam hutan. Macam-macam kena buat terlebih dahulu. Pertama sekali, kena kaji genetik setiap ungka untuk mengenal pasti asal-usul. Kerana ungka hidup ikut deria dan fitrah… bukannya akal dan minda. Masalah sekarang, apabila PERHILITAN buat kajian genetik, lain pula ditemui.

Pengalaman Pahit Yang Mengajar Ungka

Charles Darwin meninggalkan pucuk hujah yang menjadi ilmu asas biologi: “haiwan yang akan kekal hidup bukanlah daripada spesis paling kuat… mahupun spesis paling cerdik. Sebaliknya spesis haiwan yang boleh berubah itulah akan kekal hidup.” Bagi Darwin, haiwan yang mampu berubah ikut keperluan semasa dalam menghadapi cabaran hidup akan mewariskan ciri-ciri perubahan kepada anak cucu. Struktur pewarisan ini akan mempengaruhi kerohanian anak cucu yang mengubah tingkah laku dan cara hidup (Claeys, 2000).

Perkara ini terbukti berlaku apabila PERHILITAN mengkaji 12 ekor ungka. Asalnya mereka mahu mengenal pasti subspesis ungka tersebut supaya dapat mengembalikannya ke hutan asal. Namun yang mereka temui adalah mutasi pelik pada DNA 12 ekor ungka. Mutasi ini amat mengelirukan saintis. Kerana selepas banding dengan maklumat semua subspesis ungka, mereka mendapati 12 ekor ungka ini tersangat asing. Bermakna 12 ekor ini melalui sesuatu yang sangat mencabar semasa dalam tangkapan penyeludup.

Ini juga bermakna 12 ekor ini takkan mungkin dapat dipulangkan ke mana-mana kelompok populasi ungka; mereka adalah kelompok tersendiri yang tidak tergolong dengan mana-mana kelompok (Gani, et al., 2021). Saintis daripada Universiti Malaysia Sarawak mendapati proses percambahan (speciation) bersifat terlalu baharu. Jadi pihak saintis kena membuat pemerhatian secara susulan.

Buat masa ini, 12 ekor ungka tersebut telah ditempatkan dalam sebuah kadang terbuka separa-liar (semi-wild enclosure) di Pulau Ungka. Mereka masih lagi dalam pemerhatian pihak pakar dalam kalangan PERHILITAN. Tidak pasti jika mereka boleh pulih sepenuhnya – tetapi asas ini membuktikan hujah Darwin, bahawa haiwan akan berubah apabila melalui cabaran besar.

Jadi menjawab persoalan asal, “kenapa tidak berevolusi?” Memang berevolusilah namanya. Cuma fitrah evolusi takkan mengubah begitu ketara. Ungka berevolusi menjadi ungka. Beruk berevolusi menjadi beruk. Manusia berevolusi menjadi manusia. Itulah asas yang ramai belum tahu… tetapi apabila diberitahu, boleh menyindir pula.

Kalau korang berminat nak tahu soal kehidupan, jemput beli buku BIOLOGIA. Buku ni ada kat Shopee di https://bit.ly/biologiashopee

RUJUKAN:

Claeys, G. (2000). The Survival of the Fittest and the Origins of Social Darwinism. Journal of the History of Ideas. 61 (2): 223-240.

Gani, M., et al. (2021). Taxonomic and genetic assessment of captive white-handed gibbons (Hylobates lar) in Peninsular Malaysia with implications toward conservation translocation and reintroduction programmes. ZooKeys. 1076 (25).


Hujah-Hujah Ringkas Melayu Bukan Pendatang

– Polemik mengaitkan Melayu sebagai pendatang sekali lagi berdendang. Lagi-lagi ia menjadi topik perdebatan antara MP UMNO dan MP DAP di parlimen, lalu sekali lagi meleret sehingga ke media sosial dengan pelbagai rencana keluar menolak status pribumi bangsa Melayu di bumi Malaysia yang bertuah ini.

– Justeru, kami di The Patriots terpanggil untuk sekali lagi berpencak melawan golongan yang tidak kenal sejarah ini, tidak kiralah daripada bangsa Melayu sendiri, tetapi daripada bangsa lain.

– Tamadun Melayu merupakan tamadun terawal di Asia Tenggara dengan usianya menjangkau sehinggakan 600 SM, sezaman dengan Rom, Yunani dan pelbagai peradaban purba lain di dunia. Rujuk tapak Sungai Batu di Kedah.

– Orang asli sama ada dari Proto-Melayu atau Austroasiatic merupakan nenek moyang orang Melayu berdasarkan kajian terkini.

– Bersama dengan orang asli, orang Melayu telah membangunkan Kepulauan Melayu dengan penubuhan beratus-ratus kerajaan yang sangat menakjubkan dengan Srivijaya (650-1347) dan Melaka (1400 – 1511) menjadikan dua kerajaan ini merupakan kerajaan paling terkenal yang pernah didirikan oleh orang Melayu.

– Pada kajian lain pula, mengatakan bahawa orang Melayu Kelantan sudah mendiami benua sunda (kepulauan Melayu) ini sekurang-kurangnya 60, 000 tahun yang lalu.

– Sebelum Malaysia dan Indonesia lahir, wilayah ini adalah merupakan sebuah wilayah yang terdapat ratusan kerajaan di mana sempadan-sempadan sentiasa berubah berdasarkan penguasaan empayar tertentu seperti Srivijaya, Majapahit, Acheh dan juga Johor-Riau.

– Jadi, pada wilayah ini, mereka tidak banyak dibezakan. Bahasa yang serumpun, kebudayaan yang sama, agama yang sama, sehinggakan melahirkan istilah seperti Alam Melayu, Nusantara dan Dunia Melayu kerana asas persamaan ini.

– Apa yang sama? Contoh paling mudah, pada budaya keris dan silat. Kebanyakan suku-suku di Nusantara/Alam Melayu mempunyai keris dan silat mereka tersendiri, tetapi budaya ini diakui budaya bersama yang dikongsi akibat persemendaan suku-suku serumpun yang sudah berusia ribuan tahun ini.

– Malaysia dan Indonesia adalah hasil pemisahan penjajah kepada adik beradik sebudaya serumpun bangsa ini pada 1824 Anglo-Dutch Treaty. Namun, pada nama Kepulauan Melayu yang diberikan kepada wilayah bertuah tempat kita berpijak, masih ada gema-gema sejarah yang mengajarkan kepada kita bahawa suatu masa dahulu, rumpun-rumpun di Nusantara/Kepulauan Melayu adalah serumpun.

– Sedari dulu lagi, seperti mana keluarga-keluarga bangsawan diraja di Eropah mengahwinkan puteri dan putera mereka sesama sendiri, begitu juga kerajaan-kerajaan purba di Nusantara ini, Putera Jawa seperti Raden Wijaya mengahwini puteri Melayu seperti Dara Petak. Atau Sultan Mansur berkahwin dengan Raden Galoh Cendera Kirana. Ini menujukkan betapa mereka tidak pernah menganggap diri mereka sebagai satu entiti asing, tetapi sebuah keluarga yang sama.

– Kesimpulannya, Melayu merupakan penduduk asal Kepulauan Melayu, membangunkan dan mendirikan kerajaan mereka sejak zaman berzaman. Ribuan tahun mereka berada di sini, melayakkan mereka untuk memiliki prestij pribumi dan bumiputera.

P.S: Makwe dalam gambar ni ialah artis Melayu dari Indonesia bernama Raline Shah yang keluar di media Indonesia, tanpa segan silu mengaku bangga menjadi sebagai Melayu.


Bagaimana Untuk Selamatkan Diri Daripada Kapal Titanic Yang Tenggelam?

Titanic merupakan satu tragedi yang takkan dilupai oleh tiap-tiap penumpangnya. Titanic memberi pengalaman yang baik dan buruk kepada mereka. Ada yang bercerita mengenai kemewahan kapal itu, tidak kurang juga yang bercerita mengenai malam-malam yang menakutkan itu. Ada yang kehilangan keluarga, saudara, rakan dan taulan. Tapi macam mana untuk terselamat dari nahas Titanic ini?

Cara yang pertama ialah jika anda sudah membeli tiket ini dan anda terlepas menaiki kapal tersebut pada tarikh yang ditetapkan, maka nasib anda selamat daripada terlibat dengan nahas itu. Anda akan senasib dengan beberapa kenamaan yang terlepas menaiki kapal Titanic itu seperti Milton Hershey, JP Morgan, Theodore Dreiser dan Alfred Gwen Vanderbilt.

Tapi, katakanlah anda sempat menaiki Titanic dan anda sudah semestinya merasai pengalaman menakutkan semasa malam tersebut. Baiklah, di sini saya akan gambarkan di dalam tiga keadaan. Sebagai kru, penumpang kelas pertama dan kelas ketiga.

Jika anda seorang kru, anda mempunyai harapan untuk terselamat bergantung kepada bahagian mana anda ditugaskan. Jika anda bertugas di ruang pendandang, anda mempunyai peluang untuk menyelamatkan diri untuk menuju ke boat deck.

Tapi, bukan mudah untuk naik ke atas kerana bahagian dandang terletak di dek yang paling bawah sekali. Jadi, anda perlu naik dari satu ke satu dek untuk sampai ke boat deck tersebut. Jika anda telah sampai ke boat deck, anda boleh menaiki bot keselamatan bergantung kepada sikap pegawai yang bertugas.

Ada pegawai yang mengizinkan lelaki untuk menyelamatkan diri seperti Pegawai Pertama Murdoch, ada yang tidak seperti Charles Lightoller. Lightoller hanya memberi seoran sahaja penumpang lelaki, iaitu Arthur Godfrey Peuchen untuk naik ke bot keselamatan kerana kekurangan anak kapal di bot keselamatan #6. Ini kerana Peuchen merupakan seorang pengendali yatcht.

Baiklah, jika anda seorang kelasi kapal, anda juga mempunyai peluang untuk terselamat terutamanya jika anda diarahkan untuk menyelia bot keselamatan.

Tapi, jika anda bertugas di bahagian enjin, tiada harapan untuk anda menyelamatkan diri. Ini kerana, kesemua kru bahagian enjin dilaporkan ma ut di dalam tragedi itu. Kru-kru bahagian enjin bertungkus-lumus untuk mengekalkan eletrik di kapal tersebut sebelum bahagian enjin tenggelam sepenuhnya.

Bagaimana jika anda merupakan salah seorang penumpang?

Jika anda seorang penumpang, anda juga akan mempunyai peluang untuk terselamat semasa peristiwa ini. Jika anda seorang wanita penumpang kelas pertama, anda akan diberi peluang terlebih dahulu untuk menaiki bot keselamatan.

Semasa peristiwa Titanic, hanya empat orang wanita kelas pertama sahaja yang ma ut di dalam peristiwa itu. Salah seorangnya, Ida Strauss yang memilih untuk berada di atas kapal bersama suaminya, Isidor Strauss.

Jika anda merupakan seorang penumpang lelaki kelas pertama,kebarangkalian untuk anda terselamat adalah 50-50. Ini kerana kapten mengarahkan agar wanita dan kanak-kanak terlebih dahulu untuk diselamatkan. Jika anda bernasib baik, anda boleh menaiki bot-bot keselamatan yang terakhir.

Jika tidak, anda perlu bersiap sedia untuk kembali ke negeri cacing dengan gaya seorang gentleman. Contohnya menghisap cerut ketika saat-saat terakhir sebelum Titanic karam seperti mana yang dilakukan oleh Jacques Futrelle ataupun menikmati Brandi seperti Benjamin Guggenheim.

Jika anda merupakan penumpang kelas ketiga, mungkin agak sukar untuk anda menyelamatkan diri. Di Titanic, terdapat pagar penghadang di antara ruang kelas ketiga dan kelas-kelas lain. Ini adalah sebahagian daripada undang-undang untuk mengelakkan penyebaran penyakit.

Semasa peristiwa Titanic, kebanyakan pagar ini tidak dibuka. Namun, ada penumpang kelas ketiga Berjaya juga naik ke boat deck melalui laluan pekerja. Katakanlah anda Berjaya sampai ke boat deck, belum tentu anda akan terselamat.

Jika anda wanita, mungkin anda akan terselamat dek arahan yang diberikan oleh kapten. Jika lelaki, anda perlu pantas menaiki bot-bot keselamatan terakhir.

Katakanlah anda gagal untuk menaiki mana-mana bot keselamatan, adakah anda akan terselamat? Jawapannya Ya. Walaupun suhu laut pada malam kejadian Titanic hanya beberapa darjah celcius sahaja Anda boleh terselamat dengan memanaskan badan anda untuk mengelakkan hyporthemia ataupun ma ti kesejukan.

Salah satu caranya ialah minum arak sebanyak-banyaknya. Mungkin nampak mengarut tapi, ada seorang anak kapal bernama Charles Joughin terselamat dari hyporthemia kerana beliau minum arak terlalu banyak. Arak akan membuatkan badan anda panas dan seterusnya akan mengimbangi suhu badan anda dan suhu air laut.

Jika anda mampu untuk hidup, anda perlu menarik perhatian pegawai semasa operasi pencarian dilakukan. Anda seterusnya akan diambil dan dibawa ke RMS Carpathia untuk diselamatkan dan meneruskan kehidupan.

RUJUKAN:

Would You Save the Titanic? https://www.wired.com/2012/04/would-you-save-the-titanic/

How to Escape a Sinking Ship (Like, Say, the Titanic). https://www.wired.com/story/how-to-escape-sinking-ship-like-titanic/